Kedah Bakal Jadi Zon Hijau Pertama Covid-19?

Perintah Kawalan Pergerakan yang dilancarkan pada pertengahan Mac mula menunjukkan harumannya sebulan kemudian. Sepanjang April, Malaysia ibaratkan dididihkan dalam jerangan yang hanya menguraikan koronavirus.

Kalau tengok statistik, hari demi hari Malaysia semakin stabil dengan bilangan positif menurun. Dan pada 17 April 2020 buat julung kalinya Malaysia hanya mencatatkan pertambahan 1% sahaja.

Satu peratus ialah segalanya dalam usaha pemulihan. Dengan Ramadhan menghampiri, pertambahan kes 69 positif menyejukkan hati.

Masih terlalu awal untuk mengandaikan kesudahan, tetapi perlu diakui bahawa langit sudah cerah dengan Dr. Noor Hisham menyentuh tiga negeri sebagai Zon Hijau.

Kedah, Perlis dan Pulau Pinang sekarang berada dalam tempoh pemantauan dua minggu (Yiswaree, 2020).

Kalau berjaya, Utara Malaysia akan diisytiharkan Zon Hijau yang hanya Jabatan Kesihatan perlu melindungi sahaja, tidak lagi perlu dirawat.

Prestasi Kedah dalam pembendungan koronavirus sangatlah cemerlang. Kedah tidak pernah mencatatkan pertambahan dua angka dalam masa sehari, dengan paling banyak hanya tujuh kes (23 Mac) saja.

Manakala pertambahan tertinggi Perlis pula ialah empat kes (7 April). Dan Pulau Pinang menunjukkan prestasi baik, satu-satunya pertambahan dua angka pada 21 Mac.

Statistik seminggu tiga negeri:

Merujuk jadual di atas, Kedah dan Perlis sedang bersaing untuk menjadi negeri pertama bebas koronavirus.

DYMM Sultan Sallehudin pun sudah mengeluarkan titah supaya kerajaan Mukhriz Mahathir memperkemaskan perancangan pembangunan dan rangsangan ekonomi dalam pentadbiran pasca-koronavirus (Nurul Hidayah, 2020).

Ketua Menteri Chow Kon Yeow pun mempunyai matlamat serupa (Lo, 2020) dengan strategi “Penang Next Normal” bertatahkan tiga misi utama:

Tanpa kluster langsung, ketiga-tiga negeri ini dalam perjalanan untuk berjaya. Sudah tentunya kemenangan dalam perlumbaan Zon Hijau tidaklah melambangkan unsur takbur.

Kejayaan yang dilakarkan di Utara (jika direzekikan segera) perlu dibuat di Selatan juga.

Daripada ceruk paling barat di Semenanjung sehingga lembah paling timur di Sabah semestinya dipulihkan secara sepenuhnya – sebelum Malaysia boleh fokus untuk bantu negara-negara jiran supaya tiada kesan spill-over.

Setakat ini pun Pulau Pinang sudah menyerahkan 30,510 pakaian barisan hadapan (PPE) kepada jabatan sepatutnya. Pada masa yang sama sebanyak 309,700 sarung tangan turut diserahkan.

Dan kalau lihat statistik di negara jiran, Malaysia jauh lebih baik. Singapura sekarang ini sedang ditenggelami penularan dengan pertambahan lebih daripada 500 kes sehari.

Indonesia pula ialah b0m jangka yang menambah +7% kes setiap hari.

Memandangkan terdapat pertukaran populasi besar-besaran antara tiga negara ini, kerjasama antara-sempadan semestinya diperlukan. Nasib rakyat Malaysia di Singapura tersangatlah penting.

Pada 17 April, seorang lelaki Malaysia berusia 80 tahun menyertai angka k0rb4n di bumi Singapura (The Star, 2020).

Dan setiap hari hanya 200 rakyat Malaysia dibenarkan menyeberangi selat untuk kembali ke tanahair (Mazwin, 2020).

Dan sementara itu rakyat Indonesia menyeru kerajaan mereka ikut cara Malaysia – daripada manfaat sosial dalam bentuk bantuan kewangan ke inisiatif lain (Bernama, 2020).

Selama 22 bulan Malaysia beransur-ansur dibenci dunia oleh kerana dasar luar negara yang berguruh petir – sekarang ini negara kembali menjadi tauladan dunia.

Dimana Amerika Syarikat sendiri gagal, Malaysia telah (hampir) berjaya. Disiplin pencegahan penularan di Giant Kulim pun sangat mengagumkan.

Masa masuk, bahagian parkir dalam bangunan ditutup untuk kerja cucian. Kelihatan beberapa pekerja Giant cuci ruangan parkir yang begitu besar. Sampai tiang-tiang pun dicuci. Dalam bangunan, seorang staf tolong tekan pembersih tangan bagi setiap pelanggan.

Seorang lagi staf imbas suhu. Kemudian troli disediakan dalam keadaan dilap (di bahagian dalam). Promosi gila-gila. Sayur murah sangat dan segar, sekaligus memudahkan akses makanan berkhasiat orang Kulim.

Pembantu timbangan ada dua orang. Tidak sesak langsung. Bahagian basah (ayam dan ikan) pun teratur. Kaunter bayaran banyak dibuka. Staf ada dua orang. Seorang imbas; seorang bungkus. Kaunter ekspres dibuka untuk mempercepatkan proses.

Dan paling patut dipuji ialah “kaunter barisan hadapan” khas untuk polis, doktor, jururawat dan anggota keselamatan. Jika disiplin ini diamalkan di seluruh negeri (dan negara sekali), mungkin koronavirus pun gerun. Jangan main-main dengan disiplin orang Malaysia.

RUJUKAN:

Bernama. (2020, April 15). Learn from Malaysia, Indonesians tell their govt. The Star. Retrieved from https://www.thestar.com.my/news/nation/2020/04/15/learn-from-malaysia-indonesians-tell-their-govt

Lo, T.C. (2020, April 16). Preparing for new world when Covid-19 is gone. The Star Online. Retrieved from https://www.thestar.com.my/metro/metro-news/2020/04/16/preparing-for-new-world-when-covid-19-is-gone

Mazwin, N.A. (2020, April 14). Malaysian returnees from Singapore number about 200 daily, says Ismail Sabri. The Star. Retrieved from https://www.thestar.com.my/news/nation/2020/04/14/malaysian-returnees-from-singapore-number-about-200-daily-says-ismail-sabri

Nurul Hidayah, H. (2020, April 16). Kedah perlu bersedia hadapi pasca COVID-19: Sultan Kedah. Sinar Harian. Retrieved from https://www.sinarharian.com.my/article/79145/EDISI/Utara/Kedah-perlu-bersedia-hadapi-pasca-Covid-19-Sultan-Kedah

The Star. (2020, April 17). Singapore hit by highest spike. Retrieved from https://www.thestar.com.my/news/regional/2020/04/17/singapore-hit-by-highest-spike

Yiswaree, P. (2020, April 16). With no new cases from Kedah, Perlis, Penang, MOH says next focus to protect ‘green zones’. The Malay Mail Online. Retrieved from https://www.malaymail.com/news/malaysia/2020/04/16/with-no-new-cases-from-kedah-perlis-penang-moh-says-next-focus-to-protect-g/1857380


Program Skim Latihan 1Malaysia

Kerajaan Malaysia baru baru ini telah memperkenalkan satu langkah yang dianggap sebagai inovatif iaitu Program Skim Latihan 1Malaysia (SL1M). Kejayaan Bank Negara Malaysia melaksanakan program bagi membantu graduan mendapatkan pekerjaan telah menjadi titik tolak untuk YAB Perdana Menteri melancarkan sendiri program SL1M. Sebahagian graduan yang berasal dari pedalaman atau kawasan luar bandar sering mengalami kesukaran untuk mendapatkan tawaran kerja.

Fokus utama program SL1M ialah untuk membantu graduan meningkatkan kemahiran pratikal di samping memberi pengalaman bekerja sejajar dengan permintaan dalam industri. Secara tidak lansung, kadar penganguran juga dapat dikurangkan melalui proses employability dan marketability.SL1M juga akan membantu graduan graduan mendapatkan kerja selepas berdaftar dengan program ini.

“Setakat September 2016, hampir 100 000 graduan yang telah dibantu.”

Setakat September 2016, hampir 100 000 graduan yang telah dibantu. Bilangan ini tinggi kerana pendekatan yang dilakukan sangat berinovatif untuk kepentingan pelbagai pihak. Contohnya para graduan dan juga majikan. Program SL1M ini berjaya disebabkan sokongan kuat dan dijayakan secara Tanggungjawab Sosial Korporat (CSR) dengan kerjasama GLCs, syarikat swasta, agensi dan Jabatan Kerajaan, kementerian, persatuan industri dan universiti swasta.

Jangka masa program ini akan memakan masa sehingga 12 bulan (maksima) yang akan melitupi 2 kemahiran penting iaitu kemahiran insani dan juga penempatan pekerjaan. Kemahiran insani akan menitik berat soal komunikasi dan juga keterampilan graduan itu.

Program penempatan pekerjaan sangat penting untuk graduan-graduan, jadi mereka akan ditempatkan di pelbagai sektor industri yang mengambil bahagian. Kerajaan Malaysia juga menawarkan insentif Potongan Cukai Berganda kepada syarikat yang mengambil bahagian sebagai tanda penghargaan di atas sokongan mereka.

Selain itu SL1M turut melakukan kolaborasi dengan Pembangunan Sumber Manusia Berhad (PSMB) dan telah melancarkan pgrom HRDF-SL1M. Menariknya tentang skim ini, skim ini terbuka kepada syarikat syarikat yang mencarum di PSMB dan mereka layak untuk menggunakan wang caruman bagi menampung segala kos kos tetap dan juga tidak tetap sepanjang program ini dijalankan.

Insentif SL1M ini juga diwujudkan bagi memastikan kesinambungan pelaksanaan program yang boleh dianggap sebagai amal jariah ini secara berterusan oleh pihak industri. Antara GLCs yang memberi sokongan penuh ialah Lembaga Tabung Haji, Telekom, Tenaga Nasional Berhad, UEM berhad, Sime Darby dan Celcom.


Kejatuhan Kerajaan-Kerajaan Purba Kerana Perubahan Iklim

Mesopotamia purba, tanah yang berdiri antara sungai Tigris dan sungai Euphrates, merupakan pusat pemerintahan Empayar Neo-Assyria. Kuasa purba ini merupakan empayar terbesar pada waktu itu yang berdiri dari 912 SM hinggalah 609 SM. Pada waktu kemuncaknya, Neo-Assyria terdampar dari Mediterranean dan Mesir di Barat sehinggalah Teluk Parsi dan Barat Iran di Timur.

Kemudian, Empayar Neo-Assyria tumbang dari kemuncaknya (sekitar 650 SM) dan kuasa politiknya runtuh dalam tempoh beberapa dekad. Apa yang berlaku?

Banyak teori cuba untuk menjelaskan kejatuhan Assyria. Ramai pengkaji menjadikan perkembangan wilayah yang terlalu luas, perang saudara, perpecahan politik dan kekalahan tentera Assyria oleh persekutuan Babylon dan Median sebagai punca kejatuhan tersebut.

Namun, bagaimana dua kumpulan tentera yang kecil ini mampu memusnahkan kuasa ketenteraan yang terbesar pada ketika itu telah menghairankan para sejarawan dan ahli arkeologi lebih daripada ratusan tahun.

Suatu kajian baru diterbitkan oleh jurnal Science Advances, serba sedikit telah memberikan pencerahan tentang misteri ini. Kajian itu menunjukkan bahawa perubahan iklim (climate change) telah menyumbang kepada kemajuan dan kejatuhan Empayar Neo-Assyria.

Neo-Assyria merupakan empayar yang memunyai kuasa ekonomi yang hebat. Ia juga mempunyai pasukan tentera yang hebat. Lebih dari 200 tahun, orang Assyria telah melancarkan kempen perluasan wilayah. Mereka menakluk kuasa-kuasa wilayah di seluruh Timur Tengah kerana setiap raja Assyria mahu lebih gemilang dari pendahulunya.

Ashurbanipal, raja terakhir Assyria, memerintah empayar yang luas dari kota purba Nineveh. Nineveh merupakan metropolis yang mempunyai keluasan yang tidak pernah ada di mana-mana kota sebelumnya. Di dalamnya terdiri pelbagai kuil dan istana, taman eksotik disiram dengan sistem perparitan. Ini semua berakhir dalam tempoh beberapa hari? Bagaimana ia boleh berlaku?

Kajian dibuat dengan mengkaji keadaan iklim dalam tempoh beberapa ratus tahun ketika Empayar Neo-Assyria mula bertapak dan akhirnya runtuh. Mereka mendapati, sewaktu kerajaan Neo-Assyria sedang berkembang pesat, iklim basah  yang ganjil sedang berlaku dalam tempoh 200 tahun, berbanding dengan apa yang berlaku 4000 tahun sebelum itu. Pada waktu ini, hujan kerap turun, kemudian diikuti dengan tahap kemarau yang teruk. Kondisi kering pada masa ini agak teruk dan mula menandakan kejatuhan Empayar Neo-Assyria.

Perlu diingatkan bahawa perkaitan (correlation) bukan bermaksud punca (causation). Kajian ini dibuat untuk melihat bagaimana perubahan iklim memberikan pengaruh kepada empayar tersebut. Walaupun kerajaan Neo-Assyria begitu besar ketika dekad-dekad terakhirnya, teras ekonominya hanya terhad pada kawasan kecil. Kawasan kecil yang terletak di utara Mesopotamia telah dijadikan sebagai sumber utama agrikultur yang memberikan kekuatan dalam kempen ketenteraan Assyria.

Pengkaji menyatakan bahawa, kondisi basah luar biasa yang berlaku hampir 200 tahun itu telah membolehkan aktiviti agrikultur berkembang dengan baik dan meningkatkan ekonomi Assyria. Iklim tersebut berperanan sebagai katalis untuk menghasilkan rangkaian bandar yang padat dan penempatan di kawasan pedalaman yang asalnya tidak boleh diduduki kerana tidak dapat membangunkan pertanian.

Data yang dikaji menunjukkan, iklim basah tersebut berakhir secara mendadak dan kemarau pula melanda. Ketika munculnya kemarau, pusat pemerintahan dan kawasan pedalaman Assyria diselubungi zon yang kebimbangan – kawasan pertanian yang biasanya dilimpahi hujan akhirnya berubah berisiko besar menjadi tanaman yang gagal. Tanaman gagal yang kerap berulang akan memburukkan kekacauan politik di Assyria, menempangkan ekonominya dan meningkatkan kuasa kerajaan musuh yang berhampiran.

Di zaman moden, kawasan yang pernah menjadi pusat Assyria suatu masa dahulu telah kerap menerima kemarau yang teruk. Kemarau pada tahun 2007-2008 di utara Iraq dan Syria telah mengalami kegagalan pertanian di seluruh kawasan tersebut. Kemarau seperti ini telah memberikan gambaran apa yang dihadapi oleh Assyria ketika pertengahan kurun ke-7 sebelum masihi. Keruntuhan Empayar Neo-Assyria telah memberikan amaran kepada masyarakat pada hari ini.

RUJUKAN:


Landasan Hijjaz – Projek Mega Yang Dilupakan

Ibadah
Haji merupakan rukun Islam yang kelima. Ibadah haji dilaksanakan pada bulan
terakhir di dalam kalendar taqwim hijrah iaitu pada bulan Zulhijjah. Walaupun
ibadah haji ini hanya wajib bagi mereka yang mampu, namun kita sebagai orang
Islam dan beriman wajib mempunyai niat dan keazaman untuk mengerjakannya kerana
ia juga merupakan salah satu rukun Islam.

Firman Allah di dalam Al-Quran, Surah
Al-Baqarah Ayat 96 bermaksud:

“Dan sempurnakanlah ibadat haji dan umrah kerana Allah.”

Dengan
kemajuan teknologi pada hari ini, umat Islam menggunakan jalan udara untuk
menunaikan ibadah haji di Mekah. Penggunaan kapal terbang membuatkan perjalanan
menjadi lebih cepat dan efektif buat jemaah haji. Jemaah haji tidak perlu
berjalan ataupun berlayar berbulan bulan untuk menunaikan rukun islam tersebut.

Jika kita imbau kembali pada zaman kegemilangan Islam iaitu Zaman Kerajaan Agung Turki Uthmaniyyah, Sultan Abdul Hamid II telah mencadangkan agar sebuah pengangkutan khusus dicipta bagi memudahkan perjalanan umat Islam bagi menunaikan ibadah haji yang dituntut ini. Pengangkutan khas tersebut merupakan penggunaan kereta api yang menghubungkan kebanyakkan negara yang berada di bawah jajahan takluk Turki Uthmaniyyah.   Laluan keretapi ini terbentang antara Damsyik (Syria) ke Amman (Jordan) sehinggalah sampai ke Madinah (Arab Saudi). Landasan keretapi ini digelar sebagai Landasan Keretapi Hijaz atau nama lainnya ialah Jalur Hijjaz. Landasan keretapi ini juga merupakan sebahagian daripada landasan yang akan menghubungkan di antara Istanbul (Turki) ke Haifa (Palestin).

Secara tidak langsung laluan ini mampu menghubungkan perjalanan dari sejauh Istanbul yang berada di Turki sehingga ke Mekah yang berada di Arab Saudi. Ini merupakan satu kemudahan yang sangat sesuai dan selesa untuk para jemaah yang ingin menunaikan haji pada masa itu. Mereka dapat menjimatkan banyak kos serta masa dalam perjalanan mereka untuk menghadap TUHAN.

Dianggarkan bahawa perjalanan dari Istanbul ke Mekah yang sejauh 2407.58 km hanya memerlukan 5 hari perjalanan untuk tiba ke destinasi. Kos yang diperlukan untuk projek mega ini adalah sebanyak 16 juta USD pada ketika itu. Kos ini telah mendapat sumbangan daripada kaum muslimin, para pemerintah dan tokoh masyarakat serta gabenor Mesir dan pemerintah Shah di Iran.

Pada mulanya, projek ini telah mula dicanang pada sekitar tahun 1840 namun hanya dapat direalisasikan pada tahun 1908. Pada ketika itu sempadan garisan arbitrari belum wujud lagi dimana semua orang bebas mengembara tanpa memerlukan sebarang pasport atau visa. Secara rasminya, laluan keretapi ini dibuka pada tahun 1913 dengan menjadikan Damsyik sebagai perhentian yang pertama.

Landasan keretapi ini juga direkabentuk bagi mengukuhkan empayar ketenteraan dan kawalan ke atas semua semenanjung Arab. Landasan ini juga merupakan satu projek infrastruktur kerajaan Turki Uthmaniyyah, selain usaha keras mewujudkan program telekomunikasi terancang melalui pemasangan kabel telegraf di seluruh wilayah kerajaan yang diperintah pada waktu itu yang merangkumi sebahagian Afrika Utara, Timur Tengah dan negara Balkan.Terdapat pelbagai cabaran bagi merealisasikan projek buat umat ini. Ketika proses rundingan, peta rahsia laluan kereta api ini telah dibocorkan kepada pihak Eropoh yang pada ketika itu merupakan pihak yang bakal mengambil tender pembinaan landasan ini. Oleh kerana mereka sudah dapat mengesan kelicikan Sultan Abdul Hamid, kebanyakkan negara Eropah telah menolak projek mega ini. Peta ini telah dibocorkan sendiri oleh pembesar Turki yang menjadi musuh dalam selimut kepada Turki secara khasnya dan kepada umat Islam secara amnya. Bagi mendapatkan gambaran yang lebih jelas, penulis menyarankan agar pembaca menonton drama bersiri Turki iaitu Payitaht Sultan Abdul Hamid. Pada mulanya pembinaan ini melibatkan penyambungan sehingga ke Mekah dan pelabuhan Jeddah, namun disebabkan masalah pembiayaan projek serta penentangan oleh penduduk di wilayah berkenaan, maka landasan itu berakhir sehingga ke Madinah sahaja. Pendapat lain pula mengatakan bahawa Syarif Husain bin Ali yang merupakan pemimpin Mekah pada saat itu memandang bahawa landasan kereta api ini mengancam kedudukannya di wilayah Hijaz sehingga menolak pembangunan landasan itu sampai ke Mekkah bahkan Jeddah.

Apabila Perang Dunia Pertama meletus pada tahun 1914, semua kerja pembinaan telah terhenti. Warga Arab yang diketuai oleh pegawai British iaitu T. E. Lawrence telah bangkit dan melakukan pemberontakkan terhadap penguasaan Turki. Semasa berlakunya pemberontakan, orang Arab yang bersekutu dengan British telah mengebom sebahagian dari landasan ini, ia merupakan punca utama kenapa pembangunan landasan ini terhenti. Bukan itu sahaja, perjalanan untuk menunaikan ibadah haji yang sepatutnya menjadi lebih mudah bertukar menjadi sebuah perjalanan yang membahayakan.

Selepas kejatuhan empayar Turki Uthmaniyyah, akhirnya laluan keretapi Hijaz ini berhenti dari beroperasi sepenuhnya. Apa yang lebih menyedihkan, hasrat untuk memudahkan laluan kepada jemaah haji akhirnya dimusnahkan. Hari ini, sebahagian besar gerabak kereta api telah ditinggalkan di tengah padang pasir dan sebahagiannya telah ditimbus pasir dan tersorok di dalam semak samun. Begitu sedihnya pengakhiran sebuah projek mega buat umat Islam ini.

Terdapat sebuah muzium di Madinah yang menjadi saksi bisu kepada mimpi besar Sultan Abdul Hamid II dalam usaha menyatupadukan umat Islam ketika zaman pemerintahannya. Pelbagai pihak dari setiap ceruk di muka bumi ini tidak akan berdiam diri apabila penyatuan Islam ingin dilakukan. Umat Islam pada hari ini perlu mengambil ibrah daripada peristiwa ini..


Kimetsu no Yaiba (Demon Slayer): Sejarah Dan Tema

Genre: Dark fantasy, martial arts, adventure
Anime paling cool pernah aku tonton.

Mulanya aku tak nak tengok pun anime ni. Sebab 2 tahun lepas rasanya aku pernah baca review dan tengok reaction ep 1 yang katanya ada unsur kurang sesuai ditonton.
Tapi sebab haritu ada la pulak viral kat tweeter budak tu tanya pasal tajuk anime ‘gadis gigit lemang’ (buluh la). Sekali tengok karakter tu, ehh macam lain je daripada karakter dalam anime yang aku tengok video reaction tu.

So aku pun curious la cari anime gadis lemang ni. Sebab macam comel je karakter anime ni.
Sekali, betul la. Memang lain, aku dah SALAH paham rupanya. Yang dalam video tu ‘Goblin Slayer’ tapi yang ni ‘Demon Slayer’.

Aduhhh maaf. So aku pun tengok la ep 1. Guess what? Aku dah terpana. Seriously? Ini Demon Slayer? Best giler kot. Of course la aku tengok sampai habis season 1.
Apa yang best sangat? Banyak.

Antaranya,

1. Tema dan persoalan dalam siri anime ni memang suka. Tentang kasih sayang dua beradik dan nilai kebahagiaan keluarga. Nilai dan pengajaran dalam kehidupan yang kadang kita terlepas pandang. Walaupun Nezuko dah jadi demon, abang dia tetap tak abaikan dia apatah lagi nak bunuh. Maka bermulalah usaha dan azam nak sembuhkan adik perempuannya. Kita pun patut contohi sikap jangan putus asa dengan keluarga.

Selain itu, isu ‘tak sampai hati’ Tanjiro pada demon yang dia lawan. Sejahat mana pun ‘demon’ tu, dulunya pernah jad manusia. Itu yang Tanjiro tetap tunjukkan kebaikan dia pada demon tu semua di akhir hayat dorang. Begitu juga kita tak berhak menilai seseorang itu pada luaran semata.

2. Anime ni juga letakkan setting timeline dunia sebenar. Iaitu Jepun pada era Taisho (Maharaja empayar Jepun ke-2 selepas Maharaja Meiji yang membuat relovusi
menggantikan pemerintahan Shogun Tokugawa). Iaitu sekitar tahun 1912 hingga 1926.

3. Subang unik yang dipakai Tanjiro, ‘Hanafuda’. Subang bercorak itu diambil daripada salah satu corak yang ada dalam 48 jenis kad hanafuda. ‘Hanafuda’ adalah sejenis permainan kad yang mempunyai 48 jenis dengan corak bunga kebanyakannya.

Hanafuda sendiri bermaksud ‘kad bunga’ atau ‘flower cards’. Permainan kad ini diperkenalkan di Jepun oleh pedagang Portugis sekitar pertengahan abad ke-16. Permainan kad ini juga dimainkan di Korea yang dipanggil ‘Go-stop’ dan di Hawaii dengan nama ‘Koi-koi’.

4. Yang paling aku terpaku dan terpukau adalah lukisan itlustrasi latar dan karakter yang sangat cantik, lawa dan menawan.

Seriously, i can’t resist this kind of gorgeous, artistic artworks.

Itlustrasi latar dan scenery yang nampak macam 3D acrylic painting, dengan gaya lukisan 3D karakter, effect dengan bold artline.

Lawa sungguh.

Teringat pulak dulu lepas SPM aku dapat offer sambung study dalam bidang animasi. Sekali, mak aku cakap,

“Hang nak buat apa lukis kartun?”

Terus aku pilih UIA, bidang sejarah yang juga aku minat sangat selain senibina dan animasi. Haha.

Anime ni dalam kategori Shonen (male character as lead and focus on male teenage readers). Season 1 dah habis. Season 2 mungkin tahun depan atau tak tahu bila. Tapi sebelum tu akan ada satu filem inter-season yang bakal keluar.

Lastly, aku suka monolog dalaman Tanjiro:

“…We don’t have an easy life, but we’re happy. But life could change suddenly like the weather. It shifts and moves on. It’s not like it always stays sunny, and it’s not like it ever snows endlessly. And, whenever happiness is destroyed, there’s always a smell of blood..”
It sounds like he is a wise little boy.

P/s: Nama asal anime ini patutnya ialah ‘Kisatsu no Yaiba’. Tapi ‘satsu’ (kill) tu macam keras sangat. So ditukarkan kepada ‘kimetsu’ walaupun tak ada makna khusus.


Tradisi Membiarkan Burung Hering Melahap Tubuh Si Mati

Tradisi ‘Penyemadian Langit’ kebiasaannya dikaitkan dengan masyarakat Tibet, walau pada hakikatnya ia turut diamalkan oleh beberapa tamadun lain di dunia seperti Australia Utara dan Amerika Utara. Bagi kita, tradisi sedemikian kelihatan agak aneh.

Bagaimanapun jika diselusuri, nilai dan falsafah di sebaliknya tidak kurang menarik dan murni. Mereka memilih untuk mengikuti kaedah ‘Penyemadian Langit’ supaya dapat menyatu dengan alam, memberi makan kepada burung hering (disebut dakini, ‘penari di langit’) yang dianggap suci, dan memberi peluang kepada haiwan lain (mang-sa hering) untuk hidup sehari lebih lama di muka bumi.

Dalam amalan ‘Penyemadian Langit’, ma-yat mendiang akan dila-pah menjadi cebisan-cebisan kecil oleh seorang individu yang disebut sebagai rogyapa. Rogyapa turut dipertanggungjawabkan untuk menghan-cur dan melumatkan tulang-belulang mendiang.

Cebisan-cebisan daging yang telah dila-pah itu kemudian diletakkan di lapangan terbuka yang lokasinya telah terlebih dahulu dipilih oleh keluarga mendiang – untuk dira-tah dan dimamah oleh kawanan burung hering. Bagi masyarakat Tibet, amalan sebegini merupakan bakti terakhir yang dapat dilakukan oleh jasad manusiawi mereka di muka bumi.

Kebiasaannya, ‘Penyemadian Langit’ dilakukan di kawasan tanah tinggi. Hal ini berlaku setidak-tidaknya kerana dua faktor. Pertama, kerana mereka mahu memberi makan kepada burung hering. Kedua, kerana mereka tidak mempunyai ruangan yang mencukupi untuk dikhususkan sebagai tanah perkuburan. Tambahan, permukaan tanah mereka selalu membeku sekali gus menyukarkan kerja-kerja penggalian. Justeru, ‘Penyemadian Langit’ dipilih sebagai norma dalam pengurusan jasad mendiang di Tibet.

Kepercayaan tradisi masyarakat Tibet berkaitan kematian dan penyemadian banyak berkisar seputar konsep reinkarnasi dan transmigrasi dalam ajaran Buddha. Mereka juga meyakini yang roh meninggalkan tubuh sejurus selepas nyawa dicabut. Oleh kerana itu, jasad mendiang yang tidak lagi mempunyai sebarang fungsi diserahkan kepada burung hering yang suci sebagai bukti amal bakti terakhir mereka.

Mereka umumnya melihat ma-ti sebagai proses perpindahan dan bukannya pengakhiran. Untuk mengecapi perjalanan yang lancar menuju alam sebalik mata, mereka percaya bahawa segala jejak tinggalannya di muka bumi perlu dihilangkan, termasuklah tubuh fizikal. Dek kerana itu, mereka tidak endah jika daging mereka dila-pah menjadi cebisan dan tulang-belulang dihan-curkan sehingga lumat.

Seandainya burung hering tidak sudi menjamah daging yang disuakan, ia dianggap sebagai petanda buruk. Kononnya, daging tersebut terlampau kotor – kotor secara majazi, yakni dinodai dosa mendiang. Kalau tidak pun, ia menandakan yang keluarga mendiang tidak melaksanakan istiadat penyemadian dengan sebaiknya. Jika situasi sebegini terjadi, jasad mendiang akan diberikan kepada haiwan lain; antaranya anjing liar.

Tradisi ‘Penyemadian Langit’ tidak hanya membabitkan aktiviti mela-pah dan melumatkan jasad mendiang. Akan tetapi, ia turut merangkumi ritual membalut jasad dengan kain putih. Kemudian, jasad tersebut ditempatkan di hujung rumah selama tiga hingga lima hari. Keadaan di rumah juga perlu dielakkan dari riuh-rendah.

Sepanjang tempoh tersebut, kesemua ahli keluarga mendiang diminta menangguhkan sebarang aktiviti lain. Sami atau lama juga perlu membacakan kitab tertentu dengan tujuan roh dapat bebas, lepas, atau setidak-tidaknya, dipermudahkan mengharungi proses penyucian atau proses pra-kelahiran semula.

Usai ritual berkenaan, hari dan lokasi khusus perlu ditentukan bagi menjalankan upacara penyemadian langit. Upacara ini dianggap penting kerana roh mendiang kononnya akan dibawa oleh dakini (atau burung hering) naik ke langit. Di sana, roh akan menanti waktu untuk dilahirkan semula.

Jika dilihat daripada sudut sejarah, amalan ‘Penyemadian Langit’ dipercayai wujud sejak 11,000 tahun lampau sebagaimana yang dibuktikan menerusi hasil ekskavasi arkeologi di Göbekli Tepe, selatan Turki. Bagaimanapun, sejarahwan masih kekurangan rekod yang tepat untuk mendokong kesahihan dakwaan tersebut.

Di Tibet sendiri, kita tidak mempunyai bukti untuk menentukan pada tahun bilakah tradisi tersebut mula diamalkan. Ia berlaku sedemikian bukan hanya kerana tiada jejak tinggalan yang dapat dikesan oleh lingkungan arkeologi, malahan pemerincian berkaitan amalan ini cuma menyentuh perihal penyemadian golongan diraja dan elit, bukannya masyarakat umum. Justeru, kita masih ketiadaan sumber sejarah yang mampu memberikan gambaran menyeluruh berkaitan amalan Penyemadian Langit di zaman silam.

TERJEMAHAN
Marina Sohma. (15 November 2016). Sky Burial: Tibet’s Ancient Tradition for Honoring the Dead. Ancient Origins.


Kejatuhan Bibit-Bibit Sekular Dalam Tamadun

“Manusia dilahirkan sebagai makhluk spiritual. Sama ada manusia tu akan menyembah Tuhan, atau menyembah makhluk lain menjadi Tuhan.” – Tucker Carlson

Dalam tulisan aku yang agak kontroversi yang lepas, aku mengulas tentang keengganan golongan kiri untuk menerima hakikat realiti pasca moden, bahawa identiti, termasuklah soal spiritual adalah isu yang penting.

Kali ini aku ingin menceritakan tentang bagaimana kehidupan manusia akan datang, bila idea sekularisme ini sudah tidak relevan dalam masyarakat.

Untuk sekian lama, modeniti adalah satu kefahaman bahawa untuk sesuatu masyarakat, haruslah mempunyai satu sistem yang “one-sized-fits-for-all” dan by-product daripada fahaman ini ialah nasionalisme, komunisme dan liberalisme.

Satu lagi by-product daripada modeniti ialah wujudnya fahaman sekularisme, iaitu pengasingan antara agama dan kehidupan seharian di dunia.

Ada dua jenis sekularisme, iaitu sekularisme jenis Amerika, di mana pengasingan itu berlaku tetapi agama masih lagi memainkan peranan dalam kehidupan masyarakat, cuma diasingkan dalam urusan kerajaan.

Lagi satu punya sekularisme ialah jenis laïcite, atau dalam bahasa Turki laiklik, iaitu sejenis sekularisme yang bukan sahaja diasingkan dalam urusan kerajaan, tetapi urusan peribadi seperti hak untuk memakai burqa yang diharamkan di Perancis.

Sekularisme ini bukanlah benda yang baru dicuba (baru dalam konteks ini ialah 500 tahun ke depan), tapi pernah dicuba pada zaman Greek dari zaman Zeno Citium dan di zaman Rom pada zaman Marcus Aurelius.

Tetapi perubahan kepada sekularisme terhadap sesuatu kaum pada akhirnya menjurus kepada decedence (kerosakan moral) dalam masyarakat, sebelum pada akhirnya tamadun itu runtuh.

Buktinya, kedua-dua tamadun besar itu runtuh apabila struktur masyarakat itu goyang, akibat tidak ada kekuatan spiritual dalam diri.

Pendek kata, ibarat pokok hutan yang besar tu takkan mampu hidup tanpa akar-akar kecil yang mencengkam bumi dan memberi nutrien kepada pokok hutan tu.

Sekarang, ramai orang kiri yang argue dengan aku bahawa ketamadunan manusia boleh dibina tanpa agama, tanpa memberi mana-mana contoh.

Baik, aku boleh ambil Soviet Union, memandangkan itu adalah satu empayar yang tidak ada agama, yang ada cuma ideologi komunisme.

Di Soviet Union pada era 1920an, pada zaman Stalin, gereja dan masjid diruntuhkan, paderi dan imam dipenjarakan, penganut yang setia dengan agama dihantar ke kem tahanan kerja paksa atau gulag.

Jadi, ke mana nilai spiritual manusia dari Soviet ni bila agama langsung diharamkan?

Mereka menyembah pemimpin mereka. Betapa taksubnya mereka dengan pemimpin mereka seperti Lenin dan Stalin, akibat daripada kekosongan jiwa, mereka membina patung-patung yang besar mewakili pemimpin parti komunis.

Seperti ayat pertama yang aku quote tadi, manusia ini makhluk yang spiritual, sama ada kau menyembah Tuhan, atau kau menyembah makhluk lain dan menjadikan ia sebagai Tuhan.

Apabila nilai spiritual tidak ada langsung dalam diri, subconscious manusia cuba untuk mencari idol yang lain untuk disembah, sebab fitrah manusia memang macam tu.

Kalau di negara komunis ni, pemimpin parti politik tu lah. Kalau negara kapitalis liberal yang bersandarkan konsumerisme ni, sudah pastilah para artis dan selebriti, pemain bolasepak, ahli sains, atau apa-apa sahaja yang popular, termasuklah Tik-Tokkers atau Instafemes.

Jadi, soalan aku, celah mananya dalam sekularisme ni agama dengan kehidupan seharian ini dapat membahagiakan seseorang individu?

Ada yang argue dengan aku, agama ini bersifat peribadi. Ya, aku setuju. Tapi dalam suasana sekularisme yang semakin hostile dengan agama, terutamanya di negara Barat, rakyat kebanyakan terutamanya kelas pekerja sendiri yang memberontak menentang elit kiri ni.

Benda ni bukan aku cakap tak ada fakta. Bukti dah ada di Britain apabila majoriti kaum kelas pekerja mengundi menyokong Brexit dan pada PRU 2019, Parti Konservatif menang undi kaum pekerja, sebab Parti Buruh ada hostility terhadap nilai-nilai tradisional Barat.

Dalam zaman ini, apabila sekularisme dipaksakan kepada semua melalui nilai dan doktrin “agama ini peribadi” macam selalu dicakapkan tu, serta bergabung pulak dengan konsumerisme dan hedonisme, lepas tu pulak globalisasi di mana kita orang Melayu boleh kenal pemain bola dari Brazil, penyanyi dari Korea, pelakon dari California dan bintang Tik Tok dari China.

Kesannya, dalam kekosongan jiwa tu, orang pun menyembahlah para selebriti ni dan kalau orang mengkritik mereka, akan dianggap blasphemy atau heresy.

Aku tak pernah setuju dengan konsep “kalau tukar kelab bolasepak, maksudnya kau ni lalang” sebab pada aku, secara jujurnya, kesetiaan pada kelab bolasepak ini bersifat fickle kerana ia adalah perkara duniawi yang sebenarnya tak beri apa-apa keuntungan pun, kecuali kalau kau berjudi.

Pada aku, kesetiaan pada kelab bolasepak ini adalah bukti kekosongan jiwa dalam masyarakat moden, dan mereka harus pergi ke stadium pakai jersi dan menjerit dalam stadium sebagai satu pengalaman spiritual dalam hidup mereka.

Aku pernah terbaca sepanduk penyokong Manchester United di Old Trafford yang tertulis “MUFC is Religion”, atau penyokong Liverpool memanggil Robbie Fowler sebagai “God”. Atau orang Napoli atau Argentina membina gereja Maradona.

Atau peminat-peminat K-pop yang akan bising bila orang mengkritik artis kesayangannya. Semua kemarahan ini sebenarnya adalah satu defense mechanism kepada nilai spiritual yang dipegang, iaitu konsumerisme dan hedonisme.

Bagaimana pula dengan orang yang tak boleh langsung mendengar orang kritik pemikir ideologi kiri seperti Karl Marx, Leon Trotsky, Jozef Stalin atau Mao Zedong?

Pada aku mereka menolak konsumerisme dan hedonisme, dan memilih falsafah kiri sebagai nilai spiritual mereka.

Sebab pada aku, semua falsafah yang dicipta manusia mempunyai kelemahan tersendiri. Nasionalisme ada kelemahan, komunisme ada kelemahan, liberalisme ada kelemahan.

Jadi idea sekularisme ini pun ada kelemahannya sebab by-product, idea ini dicipta oleh manusia.

Jadi kenapa rasa tulisan aku yang lepas tu macam offensive sangat sampai hilang rasional bila aku kritik?

Sebab nilai spiritual dalam diri dah kosong, akibat pemisahan agama dan kehidupan atau sekularisme ni, maka ideologilah pula yang mengawal spiritualiti diri.

Macam aku pernah tulis, idea Marx ini adalah Germanic ideas, yang berakal umbi dari Kant, Hegel dan Spinoza, yang datang dari fahaman Lutheran, dari Martin Luther, yang mahu membebaskan gereja daripada korupsi.

Apabila idea Martin Luther daripada membebaskan gereja dari korupsi, ke zaman bila membebaskan kehidupan dari agama, nampak tak idea asal tu dah terpesong jauh dari matlamat asal Martin Luther tu?

Macam Raihan atau Rabbani yang menggunakan media massa untuk berdakwah menggunakan cara pop culture, kepada menunggang dakwah untuk menjadi selebriti realiti tv yang dikuasai media massa.

Nampak tak dah jauh idea asal terpesong bila semakin lama masa bergerak?

Jadi, soalan aku, apakah akan jadi kepada masyarakat apabila manusia meninggalkan idea sekularisme ini?

Sama ada wujud agama baru, macam agama Jedi atau penyembah JRR Tolkien, atau kebangkitan semula spiritual yang dah hilang (the resurgence of the lost spiritual).

Maksudnya post-secularism ialah zaman dimana manusia kembali berspiritual dan tidak kisah dengan perbezaan nilai spiritual orang lain.

Macam di Berlin, antara benda paling post-secular yang pernah aku tengok ialah perkongsian bangunan untuk digunakan oleh penganut Islam, Judaisme dan Kristian.

Atau benda yang orang Borneo selalu bangga, masjid sebelah dengan gereja dengan orang berkongsi tempat letak kereta.

Maknanya agama itu terlihat dalam masyarakat, tapi kewujudan itu berlaku dalam keadaan simbiosis melalui toleran yang tidak dipaksakan oleh daulah.

Sebab pada akhirnya, manusia ini fitrahnya adalah menyembah kepada Kuasa yang lebih besar. Memang by design, manusia memang macam tu.

Tak ada atheist yang total atheist, at one point dalam hidup dia, bila spiritualiti dia dah kosong, dia pasti ada sesuatu yang dia pegang kuat.

Atau atheism itu sendiri dah jadi agama pada dia, dan ahli falsafah yang menolak kepentingan agama ni, jadi nabi dia.

Benda ni orang takkan sedar, kecuali bila menyedari hakikat yang aspek spiritual adalah aspek yang paling penting dalam hidup manusia. Bila hubungan hamba terputus dari PenciptaNya, maka bercelarulah hamba itu mencari benda lain untuk disembah.

“Wahai orang-orang yang beriman, tetaplah beriman kepada Allah dan Rasul-Nya dan kepada kitab yang Allah turunkan kepada Rasul-Nya serta kitab yang Allah turunkan sebelumnya. Barangsiapa yang kafir kepada Allah, malaikat-malaikat-Nya, kitab-kitab-Nya, rasul-rasul-Nya, dan hari kemudian, maka sesungguhnya orang itu telah sesat sejauh-jauhnya.” Surah An-Nisa, ayat 136.


Capela Dos Ossos Dibina Menggunakan Tengkorak Umat Islam?

Penulis terpanggil untuk menjawab tuduhan seorang pengguna facebook ini, dimana beliau telah melaporkan satu cerita yang tidak ada kesahihan, malahan tidak masuk akal kerana subjek yang dikemukakannya adalah sangat jauh terpesong dari sumber-sumber asli yang pernah dibaca penulis.

Menurut pengguna facebook tersebut, beliau mendakwa bahawa terdapat sebuah gereja atau chapel yang dibina menggunakan tulang dan tengkorak milik umat Islam yang dizalimi selepas kejatuhan kerajaan Islam Andalusia di Sepanyol, membuat kenyataan bahawa ia milik orang Islam yang dizalimi adalah salah. Tengkorak-tengkorak itu ada sejarahnya yang tersendiri.

SEJARAH

Apabila berbicara tentang seni reka bentuk dalaman rumah-rumah ibadat, terutamanya bagi agama Kristian Katolik, secara lazimnya pasti terdapat patung-patung simbolik keagamaan, lukisan peristiwa keagamaan yang penting, mungkin ada tingkap kaca patri yang berwarna warni dan altar atau ruang yang dibina sebagai mewakili tempat menyembah ‘Tuhan’.

Tetapi amat jarang kita dengar tentang rekaan dalaman rumah ibadat yang dihiasi dengan tulang temulang dan tengkorak manusia, bahkan mungkin bunyinya kedengaran mustahil kerana itu kan rumah ibadat?

Sebenarnya memang ada, segelintir pereka menganggap senibina di sebuah gereja chapel ini sebagai ‘kreatif’, malahan ada yang memuji mereka yang terlibat dalam merancang dan mencipta hiasan yang begitu buruk lagi menakutkan untuk sebuah chapel Katolik di Portugal.

Capela dos Ossos (yang diterjemahkan sebagai ‘Chapel of Bones’) adalah sebuah chapel yang terletak di Évora, di bahagian tengah selatan Portugal. Rumah ibadat ini mula digunakan pada abad ke-16, dan merupakan sebahagian dari Igreja Real de São Francisco (‘Gereja Diraja St. Francis’).

Chapel ini didirikan oleh pengikut Franciscans, salah satu ajaran perintah agama dalam Gereja Katolik, dan dinding dalamannya dihiasi dengan tulang dan tengkorak manusia, sesuai dengan namanya. Hari ini, Capela dos Ossos adalah salah satu monumen terkenal dan paling popular di Évora.

Sejarah Capela dos Ossos bermula pada abad ke-16. Dalam tempoh itu, terdapat sebanyak 42/43 tanah perkuburan di Évora. Ini bermaksud bahawa terlalu banyak tanah yang sangat berharga disia-siakan dan hanya dijadikan tempat mengebumikan m*yat manusia yang sudah meninggal dunia berbanding digunakan untuk kegiatan yang lebih produktif, misalnya pertanian, atau pembangunan.

Sebidang tanah ini sahaja telah digunakan hanya untuk menguburkan orang yang telah m*ti. Pada suatu hari, satu keputusan telah dipersetujui bersama bahawa beberapa lot tanah perkuburan ini harus dimusnahkan, dan digunakan kembali untuk tujuan lain yang lebih produktif.

Akibatnya, para biarawan Fransiskan pada waktu itu nekad mahu mengumpulkan sisa-sisa tulang-temulang setiap m*yat-m*yat dari perkuburan itu, kemudian mengebumikan mereka sekali lagi di tempat yang lain, agar roh-roh si m*ti itu dapat bersemadi dengan tenang.

Dalam sesetengah budaya tertentu termasuklah Islam, pemindahan tanah perkuburan dengan menggali dan mengangkut tulang sim*ti untuk dikebumikan sekali lagi di tempat lain adalah amalan yang biasa dilakukan.

Walaupun para biarawan Fransiskan boleh saja menguburkan kembali semua tulang yang digali secara senyap-senyap, namun mereka memutuskan untuk
melakukan sesuatu yang sangat berbeza.

Selama abad ke-16, Kontra-Reformasi sedang dilaksanakan di tahap ayunan secara penuh dalam struktur Katolik Eropah, pelbagai jenis sekte dan perintah agama memainkan peranan di dalamnya.

Golongan Fransiskus Évora, di atas dasar semangat Kontra-Reformasi, memutuskan untuk membawa masuk tulang-tulang dari perkuburan ke dalam buah gereja chapel di mana tulang temulang ini akan dipamerkan untuk tontonan semua orang.

Golongan Fransiskus bertindak sedemikian dengan harapan dapat memprovokasi pengunjung chapel itu untuk berfikir dan merenungkan bahawa sesungguhnya dunia dan kehidupan ini hanyalah sementara sahaja, serta mengambil iktibar terhadap nilai kerapuhan hidup manusia dan kem*tian yang tidak dapat dielakkan.

Ia secara tidak langsung memberikan mereka satu lagi kaedah terbaru menangani masalah sosial kerana sebelum itu mereka amat bimbang melihatkan kejatuhan nilai-nilai sosial penduduk di kota tersebut.

SIAPA PEMILIK TULANG-TULANG INI?

Difahamkan bahawa reka bentuk Capela dos Ossos ini pada asalnya diilhamkan dari gereja San Bernardino alle Ossa di Milan, Itali, gereja yang amat terkenal dengan hiasan tengkorak.

Untuk membina Capela dos Ossos, kira-kira 5000 m*yat digali dan dikeluarkan, kemudian digunakan oleh golongan Fransiskus untuk menghiasi dinding di chapel.

Jika kita yang tiada kena mengena dengan mereka ini tiba-tiba mahu menjadikan orang Islam sebagai ‘mangsa’ kezaliman, mereka sendiri juga ada kisah-kisah mereka sendiri, malahan ada yang lebih tahyul daripada kita.

Menurut legenda, tulang-tulang ini merupakan milik anggota tentera yang m*ti dalam pertemp*ran besar, atau rakyat yang terkorban kerana wabak.

Namun hakikatnya, tulang-tulang ini hanyalah milik orang-orang biasa yang dikebumikan di perkuburan asal yang kemudian dibangunkan padq abad pertengahan di Évora. Tulang dan tengkorak mereka ini disusun dalam pelbagai corak dan bentuk.

Selain tulang, terdapat beberapa ciri-ciri lain yang perlu diperhatikan di Capela dos Ossos. Salah satu darinya adalah penulisan yang dipercayai memiliki mesej tersirat yang dipaparkan di chapel.

Tulisan yang paling terkenal di sini boleh pada bahagian atas pintu masuk chapel, ia dapat dilihat oleh sesiapa sahaja yang memasuki melalui pintu hadapan. Mesej yang ditulis dalam bahasa Portugis ini berbunyi “Nós ossos que aqui estamos, pelos vossos esperamos”, dan diterjemahkan sebagai ‘Kami pemilik tulang temulang berada di sini menunggu tulang anda’.

Satu lagi perkara lain dalam Capela dos Ossos yang menguatkan lagi rasa ingin tahu adalah dua m*yat yang telah pun dikeringkan, satu m*yat orang dewasa, dan satu lagi adalah seorang kanak-kanak, kedua-duanya berada dalam kedudukan tergantung pada tali yang disangkut pada dinding.

Terdapat pelbagai kisah mengenai kedua-dua individu ini. Menurut salah satu dari versinya, kedua-dua m*yat itu adalah milik seorang wanita dan anaknya. Mereka dikatakan telah disumpah oleh orang yang berkuasa sehingga m*yat mereka tidak diterima bumi semasa hendak disemadikan selepas mereka meninggal dunia, dan akhirnya mereka ditempatkan di chapel tersebut.

Manakala menurut kisah yang lain, m*yat dewasa itu adalah milik seorang lelaki yang berzina, dan anak itu adalah anaknya yang baru dilahirkan dimana kedua-duanya disumpah oleh isterinya yang marah.

Anehnya, ini bukan satu-satunya rumah ibadat yang dipenuhi dengan tulang manusia yang terdapat di Portugal. Satu lagi terletak di selatan Faro yang juga dihiasi dengan tengkorak manusia mengikut cara yang sama tetapi hanya dengan menggunakan tulang-tulang milik para biarawan dan boleh dikatakan ia jauh lebih mengerikan dari banyak-banyak gereja tengkorak.

RUJUKAN:

A Capela Dos Ossos in Évora, Portugal : https://youtu.be/7Ly1oDE9Tkg


10 Rangka Manusia Gergasi Dari Amerika Utara

Ramai kaum asal Amerika menceritakan tentang orang gergasi yang pernah hidup di tempat tinggal nenek moyang mereka. Yang menariknya, kisah ‘dongeng’ ini dapat dibuktikan dengan penemuan sebanyak lebih 1,000 rangka setinggi lebih 200 sentimeter dalam kawasan pengebumian yang berusia lebih 200 tahun.

Banyak media melaporkan penemuan manusia gergasi Amerika ini. Ramai pengkaji telah turun untuk melihat sendiri kewujudan rangka manusia gergasi ini. Anatomi yang aneh, gigi dan rahang begitu besar dan tulang-temulangnya amat panjang. Semuanya telah didokimentasikan.

Saintis telah identifikasikan sekurang-kurangnya 17 rangka yang melebihi 200 sentimeter, termasuklah tengkorak sebesar 91 sentimeter (purata kebesaran tengkorak ialah 50 sentimeter).

Walau bagaimanapun, kebanyakan rangka gergasi tidak dapat dipelihara sepenuhnya. Sebahagian tulang-temulang dari kedudukan asal telah dialihkan dan dipulangkan mengikut undang-undang perlindungan orang asal iaitu NAGPRA (Native American Graves Protection and Repatriation Act) kepada komuniti mereka. Ini demi memastikan apa-apa artifak berkait dengan komuniti orang asal Amerika dijaga sepenuhnya oleh mereka sendiri tanpa mengharapkan kerajaan.

Berbalik kepada artikel ini, kita akan memulakan 10 penemuan rangka manusia gergasi terpenting dalam sejarah Amerika Utara.

Serpent Mound ialah bonggolan bersejarah setinggi 417 meter. Bonggolan ini telah dicatat oleh Ross Hamilton tentang misteri penemuan rangka gergasi. Dikatakan rangka tersebut bertarikh 321 SM, di mana wujud tamadun Adena yang menetap di lokasi tersebut.

Pada tahun 1890-an, saintis bernama Frederic Ward Putnam melakukan ekskavasi di sebuh bonggol berdekatan Serpent Mound dan menemui rangka manusia hanya setinggi 182 sentimeter. Namun poskad yang dihasilkan menggunakan foto rangka di bonggolan itu dikatakan setinggi 200 sentimeter setelah ditemui oleh pengkaji bernama Jeffrey Wilson.

Mereka mengandaikan bahawa rangka Wilson temui berkemungkinan salah satu rangka dari lokasi Putnam ekskavasi namun Wilson sendiri menemuinya.

Tetapi perdebatan kesahihan foto ini bermula dengan soalan bilakah foto ini diambil. Jika melihat dari foto tersebut, kaki rangka seolah-olah dipotong. Jadi mereka andaikan bahawa rangka itu tinggi sebenar ialah 200 sentimeter. Atau mungkinkah kaki rangka sebenarnya tidak dipotong? Persoalan tinggi rangka Serpent Mound masih menjadi kontroversi.

Pada tahun 1959, Dr. Donald Dragon telah menemui rangka setinggi 218.4 sentimeter semasa melakukan ekskavasi di Cresap Mound. Tulang-temulang tersebut begitu berat berbanding rangka manusia biasa.

Beliau kemudian terbitkan penemuan ini bersama foto untuk pengesahan. Dragoon bukan seorang pengkaji saja yang menemui rangka setinggi 200 sentimeter ini. Terdapat juga saintis lain menemui rangka sebegitu seperti Dr. Walter B. Jones dari Alabama, Dr. Forrest Clements iaitu Ketua Jabatan Antropologi di University of Oklahoma, Dr. Donald A. Cadzow dari Cambridge University, dan Dr. Byron Cummings dari University of Arizona.

Menurut laporan dari surat khabar Worthington Advance pada 18 November 1897, pengarah biro ethnologi dari Smithsonian Institution’s Division of Eastern Mounds bernama John Wesley Powell menyatakan bahawa para saintis telah menemui rangka gergasi di timbunan bonggol di Iowa. Dikatakan tinggi rangka itu 228.6 sentimeter namun tulangnya menjadi debu apabila terdedah terhadap udara.

Menurut laporan dari surat khabar Steelville Ledger pada 11 Jun 1933, seorang lelaki secara tak sengaja menemui rangka gergasi apabila mencari senjata panah, kemudian perkampungan Steelville menjadi tumpuan pengkaji untuk melihat sendiri rangka tersebut.

Dr. R. C. Parker kemudian membawa rangka tersebut ke pejabatnya untuk mengkaji lebih lanjut akan rangka gergasi itu. Dalam foto yang ditangkap, seorang lelaki bernama Les Eaton yang tingginya 182 sentimeter baring bersebelahan dengan rangka Dr. Parker yang setinggi 243 sentimeter.

Kali terakhir rangka itu dihantar ke Institut Smithsonian dan sehingga kini tiada berita terbaru tentang rangka dari Steelville itu.

Bonggolan di Miamisburg dibina oleh manusia dari tamadun Adena pada 1,000 hingga 200 SM. Apabila pengkaji melakukan ekskavasi di kawasan tersebut pada abad ke-19 Masihi, mereka menemui banyak rangka gergasi.

Salah satu rangka mereka jumpa ialah saiz rahang yang amat besar dan beberapa tulang-temulang yang aneh. Dianggarkan ketinggian rangka tersebut sekitar 248 sentimeter.

Penemuan ini menjadi berita hangat setelah disiarkan dalam surat khabar The Middletown Signal pada 17 Januari 1899 dengan bertajuk “ Bones of Prehistoric Giant Found Near Miamisburg ”.

Kisah Gergasi San Diego yang berupa mumia lebih kurang popular juga setelah laporannya disiarkan oleh media surat khabar. Namun kisah ini ternyata penipuan atau ‘hoax’ semata-mata. Dalam lap0ran asal, tajuknya berbunyi “ Nine Feet (274 cm) High and Probably a California Indian. Measurement Well Authenticated. Other Big Men and Women of Fact and Fable Who Are Famous Types if Gigantism. ” Apabila diukur, ternyata tinggi mumia hanyalah 254 sentimeter saja.

13 tahun kemudian iaitu pada tahun 1908, barulah rupa sebenar Gergasi San Diego terbongkar, mumia yang dibeli oleh Institut Smithsonian dengan harga $500 (jumlah kini ialah lebih $14,000) disahkan sebagai ‘hoax’ setelah mengkaji lebih lanjut terhadap bahagian dalam mumia. Rupa-rupanya Gergasi San Diego hanyalah diperbuat dari gelatin. Kini mumia itu berada dalam simpanan institut itu. Adalah mustahil untuk menuntut semula setelah membayar dengan jumlah wang yang banyak.

Pulau yang terletak di persisiran pantai California juga mempunyai penemuan rangka gergasi walaupun yang kisah-kisah kontroversi berkaitan dengannya. Kisahnya bermula pada tahun 1813 di mana seorang ahli naturalis bernama Dr. A. W. Furstenan menemui rangka setinggi 243 sentimeter bersama peralatan batu lesung dan senjata panah. Beliau kemudian mengaitkan kisah lagenda berkenaan kewujudan puak gergasi menetap di Pulau Catalina dan kemudian pupus sebelum kehadiran penjelajah Eropah.

Kemudian, ahli arkeologi amatur bernama Ralph Glidden menemui sejumlah 3,781 rangka gergasi di Pulau Channel berdekatan California pada 1919 dan 1930. Rata-rata rangka yang Glidden temui setinggi 213 sentimeter dan menemui rangka paling tinggi dengan ketinggian 280 sentimeter!

Bagi mengesahkan penemuan ini, hos rancangan ‘Search for the Lost Giants’ iaitu Jim dan Bill Vieira pergi ke Pulau Catalina untuk menyiasat. Ternyata mereka menemui foto-foto berkenaan penemuan beratus-ratus rangka gergasi, tempat ekskavasi, artifak, dan tempat pengebumian di mana rangka-rangka ini ditemui.

Wartawan dari majalah The New Age pernah melaporkan penemuan rangka gergasi di gua Ozark, Arkansas pada tahun 1913. Dalam penggalian sedalam 1 meter, kumpulan pengkaji menemui rangka-rangka gergasi. Salah satunya ialah rangka yang sempurna dengan tingginya hampir 300 sentimeter!

Gua itu kemudian disiasat oleh Jim dan Bill Vieira sambil menggambarkan dokumentari. Namun gua tersebut telah dibanjiri oleh air dari Beaver Lake sejak empangan dibina pada sekitar tahun 1960. Mereka bersama seorang penyelam profesional bernama Mike Young menyelam ke dalam gua yang dibanjiri dan menemui gua yang terletaknya lokasi ekskavasi rangka gergasi.

Pada tahun 1819, seorang wanita tua menyaksikan rangka gergasi setinggi 365 sentimeter yang digali keluar oleh tentera di kawasan Lompock Rancho. Orang asal Amerika di sana percaya bahawa rangka itu ialah ‘dewa’, kemudian dikebumikan semula. Berita ini kemudian tersebar luas pada tahun 1833.

Semasa penemuan tersebut, rangka itu dikelilingi dengan cangkerang, kapak batu, dua batang lembing, dan mineral ungu bernama porphyry. Rahang rangka ini mempunyai dua baris gigi, bahagian atas dan bawah rahang. Apabila penemuan ini telah diketahui umum, pihak kerajaan mengarahkan rangka dan artifak lain dikebumikan semula. Sehingga kini tidak ada berita berkenaan rangka 365 sentimeter ini.

Dalam surat khabar Oil City Times pada tahun 1870, terdapat laporan tentang penemuan rangka gergasi di kawasan West Hickory. Dikatakan tinggi rangka itu adalah paling tertinggi duni, iaitu setinggi 548 sentimeter! Walaupun ketinggiannya nampak tidak logik, namun penemuannya dari tanah dengan kedalaman 3.6 meter memungkinkan bahawa rangka ini ialah manusia prasejarah. Rangka itu kemudian dihantar ke New York untuk kajian lanjut. Sehingga di sini saja kisahnya dan tidak ada perkembangan lanjut.

Inilah 10 penemuan rangka gergasi di Amerika Utara. Senarai ini hanyalah 1% dari penemuan seluruh rangka gergasi walaupu peratus kesasihannya adalah sedikit. Walaupun telah banyak data sebegini, namun tidak ada lansung kajian lanjut tentangnya.Seperti kes penemuan UFO, kes penemuan rangka gergasi dibiarkan tergantung sehingga menjadi misteri.

Maka, adalah sukar membenarkan kisah orang asal Amerika tentang kewujudan kaum gergasi yang tinggal bersama nenek moyang mereka. Pihak saintis Amerika sewajarkan peka akan data-data penemuan ini supaya ada usaha untuk membongkar tulang-temulang milik mansia gergasi tidak kira sama ada hoax atau benar. Namun, terpulang kepada kerajaan AS saja untuk membenarkan pengkaji membongkar kemisterian rangka-rangka gergasi ini.

RUJUKAN:

Newman, Hugh. 12 February 2021. Top Ten Giant Discoveries in North America. Ancient Origins.


Fizik Disebalik B0m Atom Yang Jatuh Di Atas Hiroshima Dan Nagasaki

L3tupan b0m atom di Hiroshima dan Nagasaki telah membvnuh sekitar 129,000–226,000 orang. Kebanyakannya dalam kalangan orang awam. Apakah fizik di sebalik kekuatan b0m nuklear ini?

Objek terdiri daripada ketulan-ketulan atom. Atom pula terdiri daripada zarah-zarah. Zarah-zarah ini termasuklah elektron, proton dan neutron. Proton dan nuetron duduk dalam nukleus. Elektron pula bergerak mengelilingi nukleus tersebut.

Nukleus dalam atom mengandungi sejenis tenaga nuklear kuat — salah satu daya teras alam. Tenaga nuklear ini cukup kuat untuk mengikat proton² dan neutron² dalam satu biji nukleus. Kalau ikutkan proton² akan menolak antara satu sama lain kerana mereka mempunyai caj yang sama.

Ideanya ialah kuasa nuklear dapat dicapai dengan memecahkan ikatan daya nuklear kuat ini. Proses ini dipanggil sebagai pembelahan nuklear (nuclear fission). Satu lagi proses untuk dapat kuasa nuklear iaitu proses pelakuran nuklear (nuclear fussion) — gabungkan semula ikatan tadi.

Jadi, b0m nuklear dapat dilakukan melalui dua tindak balas nuklear tadi. Tetapi, b0m yang meletupkan Hiroshima dan Nagasaki iaitu Litte Boy dan Fat Man melalui proses pembelahan nuklear untuk menghasilkan tenaga nuklear yang kuat.

Walaupun kesemua unsur (element) mempunyai daya nuklear kuat, tidak kesemuanya sesuai untuk melalui proses tindak balas nuklear. Tubuh kita pun mempunyai daya nuklear kuat, tetapi tubuh kita tidak sesuai untuk menghasilkan tenaga nuklear.

Proses pembelahan nuklear dapat dilakukan dengan menembak nukleus (gabungan neutron & proton) sehingga ikatan nukleus hancur & menghasilkan tenaga yang amat kuat. Biasanya neutron digunakan sebagai peluru kerana neutron tidak bercas, jadi mudah untuk masuk ke dalam nukleus.

Sebagai contoh, Uranium-235 adalah unsur yang biasa digunakan dalam pembelahan nuklear & unsur inilah yang digunakan untuk meletupkan Hiroshima. Apabila neutron menembak Uranium-235, tenaga nuklear terhasil. Disamping itu, neutron baru juga terhasil yang menembak Uranium-235 lain

Maka, terjadilah tindak balas berantai yang menyebabkan banyak tenaga nuklear terhasil. Uranium-235 antara bahan sesuai kerana ia dapat menghasilkan lebih banyak neutron selepas ditembak oleh 1 neutron. Mudah didapati & separuh jangka hayatnya (half-life) panjang.

L3tupan b0m atom tidak terhasil daripada 1 atom uranium-235, tetapi beberapa kilogram. Dalam Little Man mengandungi 64 Kg uranium-235, tapi kurang daripada 1 Kg yang melalui proses pembelahan nuklear. Anda bayangkan kalau 64 Kg yang melaluinya, silap² satu Jepun meletup.

Selain pembelahan nukelar, pelakuran nuklear juga boleh menghasilkan tenaga nuklear yang kuat. Terbalik dengan proses pembelahan nuklear, pelakuran nuklear adalah proses menggabungkan beberapa unsur dan menghasilkan unsur lain termasuklah tenaga nuklear.

Matahari adalah contoh relau gergasi yang melalui proses pelakuran nuklear. Kalau ada orang tanya kenapa matahari terbakar kalau oksigen tak ada di angkas, jawabnya matahari tak melalui proses pembakaran (combustion), tetapi pelakuran nuklear. Jadi, tak memerlukan oksigen.

Gambar ini menunjukkan b0m hidrogen yang berasaskan pelakuran nuklear yang diletupkan di Christmas Island (kiri) dan Bikini Atoll (kanan).

Bikini Atoll telah menjadi inspirasi pulau Bikini Bottom dalam cerita SpongeBob Squarepants.


Kekejaman WWII Briged Dirlewanger

Penggunaan banduan sebagai askar tambahan bukanlah sesuatu yang asing dalam sejarah. Semasa kempen perang Napoleon, kerajaan baginda menggunakan banduan mempunyai reputasi ganas ditempatkan di koloni-koloni Perancis yang mencabar. Dan tatkala Perang Saudara berkecamuk di Amerika Syarikat, tentera Konfederasi yang ditawan adakalanya menolak pemberontakan negeri-negeri di sebelah selatan, mengisytiharkan taat setia kepada kerajaan Kesatuan dan bertempur bagi pihak mereka. Bagi rejim Nazi Jerman pula, mereka terlalu liberal dalam soal ini sehingga mewujudkan satu mimpi ngeri dipanggil Briged Dirlewanger atau Hitler’s Dirty Dozen.

Nama rasmi unit tersebut ialah Divisyen 36 Grenadier Waffen Schutzstaffen (SS) di mana ia diletakkan di bawah kawalan seorang lelaki bernama Oskar Dirlewanger. Unit ini terdiri daripada penjenayah dari pelbagai latar belakang seperti pembunuh, perogol dan perompak. Dan ironinya, Dirlewanger sendiri bukanlah seorang yang terhormat tetapi juga seorang penjenayah seksual yang mempunyai kecenderungan mencabul kanak-kanak. Pada mulanya, unit ini hanya digunakan untuk membanteras pemberontakan yang dilancarkan oleh pemberontak-pemberontak Poland yang anti-Nazi. Tetapi pada tahun-tahun berikutnya, unit ini dikembangkan dan dijadikan sebagai senjata keganasan ke atas orang awam dan askar musuh.

Kumpulan ini pada mulanya terdiri daripada pemburu-pemburu haram. Rejim Nazi Jerman mahu menggunakan kemahiran mereka sebagai pemburu dan penjejak untuk memburu pemberontak-pemberontak yang bersembunyi di dalam hutan. Sekiranya mereka terselamat, mereka diberi pelbagai ganjaran termasuk pengampunan penuh dan kerakyatan Jerman mereka dikembalikan. 55 individu menerima tawaran tersebut dan menjadi anggota pertama unit 36. Mereka dilatih dengan kemahiran menembak tepat dan empat pegawai SS ditempatkan dalam unit tersebut untuk memastikan mereka patuh pada arahan. Bagi mengekalkan disiplin dalam unitnya, Dirlewanger memukul dan kadangkala menembak anggota unitnya sendiri. Ini mendorong sesetengah yang tidak tahan meninggalkan unit tersebut.

Tetapi mengapa lelaki kejam bernama Dirlewanger ini diberi peluang mengetuai unitnya sendiri? Kita hanya perlu lihat sejarah hidupnya sendiri. Dirlewanger lahir pada tahun 1895 dan mendaftar sebagai askar pada usia 18 tahun. Semasa Perang Dunia Pertama (WWI) meletus, dia bertindak sebagai pengendali mesingan di Barisan Barat. Di sinilah, dia merasai nikmat keganasan buat kali pertama dan memberi pengalaman yang membentuk persepsinya pada dunia. Pada akhir perang, Dirlewanger terperangkap di Romania tatkala rakan-rakannya menyerah diri dan bergerak ke kem-kem tahanan. Enggan membiarkan dirinya menjadi tawanan perang, Dirlewanger bersama 700 tentera bergerak dari Romania ke Jerman untuk kembali ke tanah air mereka. Menurut sejarawan, Peter Longerich, insiden ini yang menyebabkan Dirlewanger membenci peraturan dan kehidupan sivil.

Beberapa tahun selepas itu, dia melanjutkan pelajaran di sebuah kolej dan mendapat ijazah kedoktoran dalam jurusan sains politik. Pada masa ini jugalah, Dirlewanger menyertai Parti Nazi dan melakukan pelbagai aktiviti jenayah seperti memukul anggota-anggota komunis Jerman, mencuri dari majikannya dan merogol seorang remaja perempuan yang berusia 14 tahun. Berikutan itu, Dirlewanger ditahan dan didakwa di mahkamah atas tuduhan rogol bawah umur. Selepas didapati bersalah oleh mahkamah, dia dipenjarakan selama dua tahun dengan statusnya sebagai ahli Nazi ditarik balik. Sementara kolej lamanya pula menarik balik ijazah kedoktoran yang dianugerahkan kepadanya. Menurut satu laporan polis tahun 1942, Dirlewanger dianggap tidak stabil dari segi mental, kaki botol dan mampu bertindak ganas lebih-lebih lagi sekiranya dia di bawah pengaruh dadah.

Semasa di penjara ini juga, Dirlewanger menghantar satu petisyen kepada ketua SS, Heinrich Himmler untuk membenarkannya menyertai SS. Dia memberi alasan semua tuduhan yang dilemparkan ke atasnya itu berbaur politik dengan niat merosakkan nama baik dirinya. Jika tidak kerana petisyen ini, kita mungkin tidak akan mendengar nama ini lagi selama-lamanya. Sebaliknya, seorang pegawai SS merasakan Dirlewanger patut diberi peluang kedua. Pegawai SS yang dimaksudkan ialah rakan perang lamanya, Gottlob Berger. Kedua-duanya pernah sama-sama berkhidmat semasa WWI meletus.

Kini, Berger membawanya keluar dari penjara dan menghantar Dirlewanger jadi sebahagian unit Jerman yang menyokong rejim Francisco Franco yang terjerumus dalam Perang Saudara Sepanyol. Sepanjang tempoh perkhidmatannya, dia menunjukkan pencapaian cemerlang dan tidak hairanlah selepas sekembalinya ke Jerman, parti Nazi menerima semula Dirlewanger sebagai ahli. Berger turut bertanggungjawab merekrut dia ke SS dan memberinya unit untuk diketuai. Unit inilah yang kita akan ketahui sebagai Briged Dirlewanger.

Mengikut peraturan tentera, penjenayah tidak sepatutnya dibenarkan memiliki senjata api. Namun larangan tersebut dikecualikan kepada Divisyen 36. Selepas kebanyakan anggota asal melarikan diri kerana tidak tahan dengan rejim Dirlewanger, divisyen tersebut dikembangkan kepada beberapa ratus orang di mana mereka datang dari pelbagai latar belakang. Menurut George H. Stein, penulis buku Waffen SS: Hitler’s Elite Guard at War, hanya 10-15% saja anggotanya ialah anggota Waffen SS yang diletakkan di bawah pemerhatian. 30% anggota merupakan bekas tahanan kem-kem tahanan dan selebihnya merupakan bekas anggota Wehrmacht.

Dengan perilaku keji Dirlewanger, kita tidaklah terkejut dengan arahan-arahan yang dikeluarkan olehnya. Dirlewanger memberi kebebasan kepada anak-anak buahnya untuk menjarah dan merogol di sesebuah kawasan. Jika ada yang menimbulkan ketidakpuasan hatinya, individu tersebut akan ditembak pada bahagian tangan. Dan jika ada yang mengambil barang rampasan yang diingininya, anggota tersebut akan dibunuh di situ juga. Dan kerenah Divisyen Ke-36 ini menimbulkan rasa tidak puas hati bukan saja dalam kalangan anggota Wehrmacht dan SS tetapi juga barisan kepimpinan tertinggi Jerman.

Ada yang cuba mengheret mereka ke mahkamah tentera dan mahukan rejimen ini dibubarkan. Tetapi campur tangan saat akhir Berger menyebabkan perkara tersebut tidak berlaku.Untuk mengelak moral di medan perang jatuh, divisyen tersebut dipindahkan dari Poland ke Belarus. Semasa di Belarus, rejimen ini bertanggungjawab membunuh 30,000 orang awam. Kebanyakan mereka dikumpulkan dalam satu bangsal dan dibakar hidup-hidup. Jika ada yang berjaya melepaskan diri, mereka akan ditembak dengan mesingan.

Satu insiden yang menyebabkan mereka dibenci oleh semua ialah insiden pembunuhan beramai-ramai Wola semasa Pemberontakan Warsaw tercetus. Berdasarkan rekod insiden tersebut, 40,000 orang awam dibunuh dalam tempoh dua minggu. Rejimen ini tidak mempedulikan undang-undang antarabangsa dengan menyerang hospital dan membunuh kakitangan yang ada. Dan pada satu ketika, mereka menemui 500 kanak-kanak yang bersembunyi di mana kesemuanya dibunuh. Salah seorang askar yang terlibat memberitahu dia terdengar Dirlewanger mengarahkan mereka membunuh 500 kanak-kanak dengan bontot raifal dan bayonet untuk menjimatkan bekalan peluru yang ada. Dan di sini jugalah menurut seorang saksi, Dirlewanger memuaskan serakahnya dengan merogol ramai wanita dengan ganas dan tanpa belas kasihan di Warsaw. Semasa Pemberontakan Warsaw berlaku, Rejimen Ke-36 mengalami kehilangan 2,700 orang termasuk bantuan tambahan. Bagaimanapun, itu tidak menghalang kepimpinan Nazi memberi pingat Iron Cross kepada Dirlewanger atas jasanya menumbangkan pemberontakan tersebut.

Selepas Warsaw, Briged Dirlewanger dihantar ke Slovakia untuk mematikan pemberontakan warga Slovakia tetapi pada ketika itu, Perang Dunia Kedua juga semakin hampir ke penghujung. Dan itu juga bermakna pengakhiran kepada kekejaman Dirlewanger dan anak-anak buahnya. Pada 1 Mei 1945, Tentera Merah Soviet menghapuskan sebahagian besar anggota Divisyen 36 dengan ketua mereka, Dirlewanger ditembak di dada tetapi masih hidup. Selepas Dirlewanger menghilangkan diri, timbalannya Fritz Schmedes mengambil alih kepimpinan dan mengetuai anak-anak buahnya menyerah diri kepada tentera Amerika Syarikat pada 3 Mei.

Bagi Dirlewanger pula, selepas beberapa lama, tentera Perancis berjaya menahannya di Altshausen, sebuah bandar kecil di selatan Jerman. Selepas ditahan, dia ditahan di sebuah pusat tahanan dan mati dalam keadaan misteri antara 5-7 Jun 1945. Berdasarkan sijil kematian yang dikeluarkan pihak berkuasa, kematiannya merupakan kematian biasa. Tetapi tidak menurut seorang banduan yang menjadi rakan sel Dirlewanger, Rolf Michaelis. Michaelis yang berkhidmat sebagai leftenan dalam Luftwaffe (Tentera Udara Jerman) menceritakan rakannya itu dibelasah sampai mati oleh pengawal-pengawal Poland yang berkhidmat dalam tentera Perancis. Kenyataan Michaelis bagaimanapun sukar disahkan ramai pihak sehingga hari ini. Sumber Poland mengaakan teori pengawal-pengawal ini berkemungkinan direkrut dari kalangan tahanan yang dipaksa bekerja sebagai buruh paksa tetapi dinafikan oleh seorang bekas tahanan Poland yang ditahan di kem tahanan Altshausen.

Ada juga berteori Dirlewanger sebenarnya berjaya melarikan diri dari tahanan seperti mana yang pernah dilakukan oleh pegawai-pegawai Nazi seperti Otto Skorzeny. Dan ini membawa kepada khabar keberadaannya di serata dunia dari berkhidmat sebagai anggota Legion Asing Perancis (French Foreign Legion) di Vietnam sehinggalah berkhidmat sebagai penasihat kepada Gamal Abdel Nasser di Mesir. Dan berikutan itu juga, kerajaan Poland masih meletakkannya dalam senarai penjenayah paling dikehendaki kerana jenayah perangnya semasa insiden pembunuhan beramai-ramai Wola. Untuk memadamkan terus khabar ini, kuburnya digali semula untuk mengesahkan identiti penjenayah kejam ini pada tahun 1960. Hasilnya, mayat tersebut memang milik Dirlewanger sebelum ianya dilupuskan.

Bagi pelindung Penyembelih Wola ini pula, Berger ditahan di Berchtesgaden berhampiran Salzburg oleh pihak tentera Amerika. Berger kemudiannya dibicarakan atas pelbagai tuduhan seperti jenayah perang dan jenayah kemanusiaan. Dan pada akhir perbicaraan, Berger dipenjarakan selama 25 tahun sebelum ianya dikurangkan kepada penjara 10 tahun. Berger dibebaskan pada tahun 1951 dan menghabiskan sisa hidupnya bekerja sebagai pengurus kilang rel langsir. Dia menghembuskan nafas terakhirnya pada 5 Januari 1978 tatkala berusia 78 tahun.

SUMBER


Babun Dilatih Oleh Masyarakat Mesir Purba Untuk Menangkap Penjenayah

Masyarakat Mesir Purba sememangnya masyhur dengan budaya pemujaan haiwan. Salah satu haiwan yang dipuja oleh mereka adalah babun. Dalam mitologi Mesir Purba, babun amat sinonim dengan Dewa Thoth, iaitu dewa kebijaksanaan. Selain dihormati dalam bab kepercayaan, babun juga meraih kedudukan yang istimewa dalam kehidupan seharian masyarakat Mesir Purba.

Haiwan ini lazim dijadikan sebagai haiwan peliharaan. Banyak mumia babun pernah ditemui oleh ahli-ahli arkeologi. Dalam hasil-hasil seni Mesir Purba, babun (atau monyet) digambarkan turut menyertai pelbagai aktiviti harian manusia, seperti menari, memainkan alat muzik, memetik buah-buahan, menghasilkan arak, dan bahkan menangkap penjenayah.

KAITAN BABUN DENGAN DEWA-DEWA MESIR

Pada era Kerajaan Lama, babun Hamadrya (P. hamadrya) dan babun zaitun (P. Anubis) masih wujud di wilayah selatan Mesir Hulu. Namun menjelang era Kerajaan Pertengahan, babun-babun yang ada di Mesir kesemuanya dibawa masuk dari luar. Misalnya, menjelang era Kerajaan Baru, bukti merekodkan bahawa babun dibawa masuk dari wilayah selatan, sama ada Nubia mahupun Tanah Punt.

Pada era Pra-Dinasti, masyarakat Mesir memuja satu dewa bernama Baba/Babi yang digambarkan sebagai seekor babun. Bahkan, ada sejarahwan yang berpendapat nama Baba/Babi ini merupakan asal-usul perkataan babun itu sendiri. Memasuki era Kerajaan Lama, babun semakin dikaitkan dengan Dewa Thoth. Perkaitan antara babun dan dewa ini mungkin berlaku disebabkan babun dianggap sebagai haiwan yang bijak.

Berikutan Thoth dipuja sebagai dewa yang melindungi jurutulis, maka babun sering digambarkan berada di samping mereka. Thoth juga adakalanya berperanan sebagai dewa bulan dan hal ini juga memberi kesan kepada gambaran terhadap babun, di mana imej bulan sabit diukir di atas kepalanya. Lebih daripada itu, babun juga dikaitkan dengan satu lagi dewa bulan, iaitu Khonsu, sebagaimana yang dapat dilihat pada Kuil Khonsu di Thebes, di mana patung-patung dewa berkenaan dihasilkan dalam bentuk babun.

Ada satu lagi dewa yang dikaitkan dengan babun, iaitu dewa Ra. Hal ini berlaku kerana masyarakat Mesir mendapati babun lazim berteriak pada matahari terbit dan makanya, sebahagian imej babun diukir dengan tangan mereka didepakan ke hadapan seolah-olah sedang memuja matahari. Begitu juga dengan dewa Hapy, iaitu salah satu dari Empat Putera Horus. Dewa ini juga digambarkan berkepala babun. Menurut mitologi Mesir Purba, Hapy berperanan melindungi hati manusia yang telah meninggal dunia.

BABUN DALAM KEHIDUPAN SEHARIAN MASYARAKAT MESIR PURBA

Berikutan statusnya sebagai haiwan suci, babun kebiasaannya dipelihara di dalam kuil dan dijaga oleh para pendeta. Adakala, babun juga dipelihara oleh masyarakat umum yang mampu membelanya. Apapun, kebiasaannya haiwan peliharaan ini tidaklah dilayan dengan baik.

Di Hierakonpolis, ahli-ahli arkeologi menemukan sebuah tanah perkuburan yang menyimpan rangka pelbagai jenis haiwan, termasuklah babun, yang pernah dijadikan sebagai haiwan peliharaan. Hasil penelitian ke atas tulang-belulang babun itu mendapati ia pernah dipukul berulang kali semasa hidup. Tanah perkuburan ini diandaikan berusia kira-kira 5000 tahun, iaitu dari penghujung era Pra-Dinasti atau permulaan era Dinasti Awal.

Rentetan itu, sejarahwan berpendapat masyarakat Mesir Purba pada waktu itu baru sahaja belajar cara memelihara haiwan. Bagi mereka, memukul haiwan adalah bertujuan untuk mendisiplinkannya. Sekian lama, mereka semakin mahir mengendalikan haiwan peliharaan justeru tidak memerlukan mereka untuk kerap memukulnya lagi dan keadaan ini disahkan menerusi penelitian terhadap tulang-belulang babun di zaman yang lebih terkemudian.

Dalam sejumlah hasil seni masyarakat Mesir Purba, babun (atau monyet) didapati kerap terlibat dalam aktiviti-aktiviti harian manusia. Antaranya seperti aktiviti menuai buah-buahan, sepertimana yang dapat dilihat pada lukisan dinding di sebuah makam dari Dinasti Ke-12. Tugasan-tugasan lain yang dilakukan oleh babun di Mesir adalah membantu menghasilkan arak atau mengikat tali layar kapal. Sememangnya bagi masyarakat Mesir Purba, babun dianggap sebagai haiwan yang bijak lagi suci.TERJEMAHAN:

Wu Mingren. (19 Februari 2017). Did You Know that Baboons were Trained in Ancient Egypt to Catch Criminals? Ancient Origins. https://www.ancient-origins.net/history/did-you-known-baboons-were-trained-ancient-egypt-catch-criminals-007576


Keanggunan Anak Gadis Zaman Pra-Sejarah

Sebelum ini manusia prasejarah sering digambarkan sebagai primitif, berbulu dan bagaikan beruk. Angkara gambaran ini juga ramai berpendapat bahawa Zaman-Zaman Batu tidak wujud, kerana Islam membahagikan zaman menggunakan nabi yang arif dan pintar. Namun perlu dikatakan bahawa (1) Zaman-Zaman Batu wujud dan (2) gambaran-gambaran sebegitu salah. Sekarang setiap manusia primitif digambarkan lebih cantik daripada manusia semasa.

Kenapa perkara ini berlaku? Kerana teknologi dan ilmu juga – yang pencapaian semasa lebih mudah menyingkap fakta. Mengenalpasti rupa paras daripada data genetik pun mempunyai had-hadnya, tetapi kemahiran ini semakin maju. Berkat usaha dari Universiti Copenhagen, para saintis berjaya menyingkap suatu rahsia daripada kulit kayu yang dibakar. Kulit kayu ini 5,700 tahun lepas dibuat bagaikan “gula-gula getah” oleh seorang perempuan dinamakan Lola. Kunyahan tersebut meninggalkan molekul warisan (DNA) Lola yang membenarkan para saintis melukis semula wajahnya.

Kejayaan ini membuktikan bahawa DNA boleh diperolehi selain daripada tulang-temulang. Apa yang lebih mengejutkan ialah penemuan organisme mikro mulut dan juga bakteria/virus terdahulu. DNA berkenaan juga berkaitan dengan virus Epstein-Barr yang berjeniskan herpes. Berkemungkinan besar Lola mengalami kelesuan, demam, keradangan tekak atau hati bengkak.

Inilah “gula-gula getah” yang dikunyah Lola. Kejayaan daripada penyelidikan ini memberikan pemahaman tentang bagaimana penyakit lama merebak – dan bagaimana ia mampu bertindak di masa depan.

Manusia meninggalkan DNA di mana-mana pun. Di dalam DNA ini tersimpannya maklumat penting seperti warna kulit, mata dan rambut. Sejak 2010 lagi industri forensik berupaya untuk menggunakan DNA dalam penentuan ini, bermula dengan anak mata terlebih dahulu. Dua tahun kemudian barulah warna rambut boleh dianggarkan. Dan sekitar 2017 warna kulit pula boleh ditentukan. Maka tempoh tujuh tahun ini sangatlah penting bagi dunia forensik. Dan bukan Lola sahaja mendapat keistimewaan pengenalpastian ini.

Pada tahun 1903, rangka seorang manusia ditemui di Somerset, England. “Cheddar Man” diberikan nama hidup sekitar 10,000 tahun dahulu. Dan analisis awal mendapati perjalanan hidup beliau berakhir pada usia 20-an dengan kesakitan. Di tulang mata kanannya, terdapat sejenis lubang yang berkemungkinan besar suatu jangkitan tulang.

Penggunaan DNA membolehkan saintis di Kolej Universiti London bina semula wajahnya. Kulit Cheddar Man pada asalnya dikatakan cerah. Namun setelah diteliti semula, Cheddar Man boleh dipastikan mempunyai rambut hitam (mungkin keriting), mata hijau (atau biru) dan kulit agak gelap seperti rakan sebangsa zaman itu. Lebih mengejutkan lagi, Cheddar Man juga mungkin juga mempunyai alahan terhadap susu (hipolaktasia).

Disebabkan itu juga teknologi ini semakin mudah digunakan sebagai perniagaan. Bayangkanlah jika manusia beribu-ribu tahun dahulu boleh dijejaki, bagaimana pula dengan masyarakat zaman ini? Di Australia, seorang lelaki sedang menggugat keselamatan para wanita dengan kegiatan buruk melibatkan syahwat. Dan dia juga sangat teliti berkaitan keselamatan diri. Pihak polis tidak dapat mengenalpasti identitinya meskipun dosa telahpun dilakukan terhadap lapan orang wanita – yang tidak mampu memberikan gambaran jelas kerana berlaku di lewat malam.

Jadi penyiasatan pun menggunakan DNA, dengan kerjasama melibatkan syarikat Parabon NanoLabs dari Amerika Syarikat. Berkemungkinan besar wajahnya boleh dilakarkan berdasarkan sampel seperti air liur ataupun cebisan kulit. Menggunakan DNA “orang asing” yang ditemui di empat tempat kejadian, algoritma syarikat berjaya mengenalpasti saiz muka, mata, rambut dan kulitnya.

Namun wajah ini hanya boleh digunakan sebagai rujukan semata-mata.

RUJUKAN:

Purcell, A. (2016, December 12). Could DNA phenotyping construct a likeness of the Gold Coast rapist? Retrieved from https://www.smh.com.au/national/drawing-an-offenders-face-from-a-drop-of-blood-20161118-gss377.html

Rincon, P. (2018, February 23). Cheddar Man: DNA shows early Briton had dark skin. Retrieved from https://www.bbc.com/news/science-environment-42939192

Rogers, J. (2019, December 18). Face of Stone Age woman revealed thanks to DNA from Neolithic 5,700-year-old ‘chewing gum’. Retrieved from https://www.foxnews.com/science/face-stone-age-woman-revealed-dna-neolithic-chewing-gum


Kisah Shi Huang Di Menginginkan Kehidupan Abadi

Tidak ramai penguasa yang berpeluang berdiri setinggi Qin Shi Huang, maharaja China pertama yang menyatukan ketujuh-tujuh negara di bawah satu empayar. Segala seterunya tunduk bersetuju, segala sekutu datang kepadanya berpusu-pusu, membuatkan si maharaja menumpu pada satu-satunya 4nc4man yang terus-menerus membvru, iaitu mavt yang sentiasa menunggu.

Kisah Qin Shi Huang mencari kehidupan abadi mungkin dianggap sebagai sebuah kisah dongeng. Walau bagaimanapun, banyak bukti arkeologi menyokong kebenaran kisah berkenaan.

Seaneh manapun bunyinya, Qin Shi Huang sememangnya berusaha mencari maulhayat atau eliksir yang menjanjikan kehidupan abadi. Sepanjang dekad terakhir hidupnya, beliau menyeru setiap cendekia, ahli nujum, dan bijakpandai empayar untuk mencari ramuan ajaib berkenaan. Segala keringat dan perbendaharaan negara turut dibelanjakan bagi mencapai tujuan tersebut, sehinggalah akhirnya beliau dijemput mavt.

XU FU DAN RAMUAN KEABADIAN

Beberapa tahun yang lalu, ahli-ahli arkeologi di China menjumpai beberapa kepingan kayu yang mengandungi titah diraja dari zaman Qin Shi Huang. Menurut kandungan titah berkenaan, kesemua pegawai kerajaan diperintahkan supaya mencurahkan segenap usaha dalam menghasilkan atau menemukan maulhayat.

Sebahagian maklum balas yang diberikan oleh pegawai-pegawai kerajaan Shin Huang Di masih terselamat hingga ke hari ini. Misalnya, seorang pegawai dari Duxiang memohon ampun kepada maharaja kerana belum dapat menemukan eliksir berkenaan dan berjanji untuk melipatgandakan usaha.

Maklum balas daripada Langya pula disertakan bersama sejenis herba dari sebuah gunung tempatan yang kononnya, berupaya membuatkan manusia hidup abadi.

Namun, di antara kesemua maklum balas yang diterima, Qin Shi Huang menaruh banyak harapan pada kata-kata salah seorang ahli nujumnya, iaitu Xu Fu dari Pulau Zhifu. Xu Fu memaklumkan bahawa terdapat sebuah pulau bernama Penglai di Lautan Pasifik.

Di pulau tersebut, terdapat lapan orang manusia immortal yang bertugas menjaga maulhayat. Justeru, beliau memerlukan sebuah kapal mewah yang dipenuhi 6000 orang gadis sunti untuk dijadikan sebagai sembah k0rb4n demi mendapatkan air keabadian tersebut.

Permohonannya itu diperkenankan dan Qin Shi Huang pun berlayar ke Pulau Zhifu dengan membawa segala perkara yang diminta oleh Xu Fu. Setelah mengiringi keberangkatannya ke Pulau Penglai, Qin Shi Huang pun pulang meninggalkan Pulau Zhifu. Sebelum itu, beliau terlebih dahulu mengukir prasasti yang berbunyi, “Tiba di Fu dan mengukir batu ini.”

“MAHARAJA PERTAMA BAKAL M4T1”

Walau bagaimanapun, Xu Fu tidak pernah berhasil menemukan ramuan ajaib ataupun manusia immortal yang kononnya hidup di Pulau Penglai. Lebih mengharukan, beliau mungkin langsung tidak pernah mencuba untuk mencarinya, sebaliknya menjalani kehidupan mewah bersama 6000 orang gadis sunti dan segala harta kekayaan yang dititipkan oleh maharaja.

Warsa temu warsa, Qin Shi Huang menanti khabar daripada Xu Fu dengan penuh sabar. Namun, keadaan berubah tiga tahun kemudian apabila sekumpulan pencer0b0h membuat cubaan untuk membvnvh beliau.

Ny4w4nya terselamat, namun peristiwa getir ini membangkitkan kebimbangannya. Jika Xu Fu tidak pulang, fikirnya, lambat-laun beliau tentu akan m4t1.

Maka, Qin Shi Huang pun menghantar empat orang lelaki untuk mencari herba yang menjamin keabadian. Namun, hanya seorang sahaja yang pulang sambil tiga yang lain melarikan diri.

Paranoia lantas menerpa. Qin Shi Huang memerintahkan laluan bertembok yang menghubungkan antara satu bangunan dengan satu bangunan dibina di istana, supaya beliau tidak perlu lagi berjalan di perkarangan luar yang katanya, terdedah kepada 4nc4man b4hay4. Setiap jendela istana ditirai dengan langsir dan sesiapa sahaja yang memaklumkan keberadaan maharaja bakal dijatuhi hvkuman m4t1.

PEMBVNVHAN 460 ORANG BIJAKPANDAI

Pada tahun 211SM, lapan tahun selepas keberangkatan Xu Fu, sebongkah batu besar (ada yang menyebutnya sebagai meteor) membadai kawasan sekitar Sungai Kuning. Pada bongkah berkenaan terdapat tulisan yang berbunyi, “Maharaja Pertama akan m4t1 dan wilayah kekuasaannya akan berpecah-belah.”

Maharaja naik murka dengan kenyataan itu dan memerintahkan supaya orang yang menulis prasasti itu dibawa menghadap. Dek kerana tiada siapa yang tampil, beliau pun menjatuhkan hukVman m4t1 ke atas semua warga yang hidup di sekitar kawasan itu. Prasasti tersebut pula dihancVrkan supaya tiada yang dapat membacanya.

Kian lama, kesabarannya kian menipis. Ketika beliau menerima khabar angin kononnya pakar-pakar kimia di istananya yang berjanji untuk membawakan maulhayat ternyata hanya berdusta, maharaja sekali lagi naik berang.

Beliau mendakwa mereka sebagai tukang sihir dan mahu menguji kalau-kalau mereka mampu menghidupkan diri mereka sendiri. Lantas, seramai 460 orang bijakpandai diheret dari rumah masing-masing ke ibu kota lalu dihumban ke dalam sebuah lubang besar dan mereka dikvburkan hidup-hidup.

MEMBVNUH ‘RAKSASA LAUT’

Tidak lama kemudian, Qin Shi Huang sekali lagi berkunjung ke Pulau Zhifu. Mana tidaknya, sembilan tahun sudah berlalu namun Xu Fu masih juga belum memaklumkan sebarang berita. Sambil bersujud di kaki maharaja, Xu Fu mengemukakan dolah-dalihnya lagi, “Patik boleh mendapatkan herba-herba keabadian dari Pulau Penglai.

Cuma, di sana ada ikan gergasi yang menghalang laluan patik. Patik mohon supaya patik diberikan sekumpulan tentera pem4n4h untuk melindungi rombongan patik.”

Walau bagaimanapun, umpannya kali ini tidak dimakan. Qin Shi Huang mendapatkan bvsur p4n4hnya lalu menawarkan diri untuk mengikuti rombongan Xu Fu demi membvnvh ikan gergasi tersebut.

Tentunya, Xu Fu terketar-ketar lutut sepanjang perlayaran mencari raksasa laut yang sememangnya beliau ketahui tidak wujud. Namun entah tuah apa yang menyebelahi dirinya, tanpa semena-mena muncul seekor ikan besar (mungkin ikan paus) dan beliau pun bergegas memaklumkan kepada maharaja bahawa kononnya itulah ikan gergasi yang menghalang perjalanannya sebelum ini.

Lantas, maharaja pun melepaskan b1d1kan p4n4h tepat pada ikan tersebut sehingga m4t1, lalu pulang dengan meninggalkan ukiran kedua pada batu sama tempohari, berbunyi, “Mengunjungi Fu dan memb1d1k m4t1 seekor ikan.”

KEM4NGK4TAN QIN SHI HUANG

Entah buat kali yang keberapa, cuma tentunya kali terakhir, Xu Fu berlayar ke Pulau Penglai. Kali ini, tiada alasan mahupun helah-elat yang dapat dimainkan oleh beliau. Jika beliau pulang dengan tangan kosong, tiada ampun baginya melainkan hukuman m4t1.

Maka, Xu Fu pun berlayar ke timur dan tidak lagi pulang ke China. Sambil itu, Qin Shi Huang sendiri semasa dalam perjalanan pulang dari Pulau Zhifu, singgah di sebuah tempat di Hopei dan jatuh g3r1ng di sana.

Seperti biasa, beliau mengambil ubat-ubatan yang disediakan oleh tabib diraja. Namun hakikatnya, ramuan yang diberikan kepada beliau adalah merkuri yang sekaligus, meragut ny4w4nya.

Maka, petaka pun menimpa istana dek kerana Qin Shi Huang masih belum menamakan pewaris. Tentunya, kealpaan ini disebabkan oleh keyakinannya yang konon mampu hidup abadi.

Demi merahsiakan berita kem4ngk4tan dan bauan tidak enak dari jasad maharaja yang kian merepvt, menteri yang mengiringi beliau dalam perjalanan pulang dari Pulau Zhifu meletakkan jasadnya di dalam sebuah pedati yang diapit oleh dua gerabak yang dipenuhi ikan-ikan busuk.

Beliau sendiri kadangkala memasuki pedati tersebut sambil membawa makanan, kononnya untuk diberikan kepada maharaja.

Namun, berita kem4ngk4tan Qin Shi Huang tidak dapat dirahsiakan buat selama-lamanya. Beberapa tempoh kemudian, empayar China dilanda p3r4ng saudara yang dahsyat dan penyatuan yang dilakukan oleh Qin Shi Huang seolah-olah tiada makna apabila empayar sekali lagi berpecah.

Janji sumpahnya untuk mengekalkan kekuasaan Qin selama 1000 generasi ternyata hanya dusta semata dan beliau sendiri cuma sempat melata di dunia selama 49 tahun.

RUJUKAN:

Mark Oliver. (15 Jun 2018). How the Search for Immortality Ki1l3d the First Emperor of China. Ancient Origins. https://www.ancient-origins.net/history-famous-people/search-immortality-ki11ed-emperor-china-0010207


Datuk Ellron Alfred Angian: Atlet Pertama Yang Menjadi Wakil Rakyat

Pilihan Raya Negeri Sabah telah melabuhkan tirainya. Keputusan pilihan raya tersebut menyaksikan Gabungan Parti Sabah yang dianggotai Perikatan Nasional dan parti-parti lokal Sabah berjaya merampas negeri itu daripada Parti Warisan.

Dalam ramai-ramai wakil rakyat yang dilantik, ada seorang wakil rakyat itu dahulunya merupakan Raja Pecut Negara sezaman  Rabuan Pit, iaitu Datuk Ellron Alfred Angian.

Nama Ellron mula dikenali semasa Sukan SEA 1979 di Jakarta yang menyaksikan beliau menduduki tempat keenam di dalam acara 100 meter. Pada Sukan SEA 1983 di Manila, beliau berjaya menduduki tempat kelima.

Ketika Sukan Asia 1982 di New Delhi, Ellron berjaya layak ke pusingan final bersama jaguh negara, Rabuan Pit.  Turut bersama ialah jaguh pecut Thailand dan SEA, Suchart Jaesuraparp dan Sumet Promna, sprinter Indonesia, Purnomo dan dari Jepun, Yoshihiro Shimizu.

Maka, Malaysia ada 2 wakil di final acara tersebut. Satu kejayaan besar yang jarang dicapai. Pada hari final, Rabuan berlari di lorong ke 5 diapit oleh Sumet Promna (L4) dan Shimzu (L6). YB Ellron pula di lorong ke 8,.

Pengorbanan YB Ellron membuatkan dirinya menjadi pelari terakhir tiba di garisan penamat namun yang manisnya, Malaysia berjaya merangkul pingat emas 100m Sukan Asia dan Rabuan dinobatkan Raja Pecut Asia.

Sekitar 90an, Ellron mula menceburi bidang politik melalui PBRS. Pada PRU 1995, Ellron telah diletakkan sebagai calon di Parlimen Keningau. Lawannya pada ketika itu, Tan Sri Joseph Pairin Titingan. Beliau tewas di dalam PRU tersebut.

Pada 2006, beliau telah dikurniakan Darjah Panglima Gemilang Darjah Kinabalu (PGDK) yang membawa gelaran Datuk oleh TYT Sabah, Tun Ahmadshah Abdullah.

Pada PRU 2008, Ellron sekali lagi diletakkan sebagai calon di DUN Sook dan berjaya memenangi kerusi tersebut sekali gus menyaksikan beliau menjadi atlet pertama yang berjaya menjadi wakil rakyat.

Beliau berjaya mempertahankan kerusi tersebut sehingga lah ke hari ini. Pasca PRN Sabah 2020, beliau dilantik sebagai Menteri Belia Dan Sukan Negeri Sabah di bawah kepimpinan Hajiji Mohd Nor.

Selamat maju jaya diucapkan kepada Datuk Ellron Afred Angian! Semoga pembangunan Sukan Sabah dapat dimantapkan lagi di bawah pentadbiran beliau.


Bahasa Melayu: Kelantan, Terengganu dan Pahang

Bahasa Melayu adalah sebuah bahasa Austronesia yang dituturkan oleh 250 juta orang di seluruh dunia. Bahasa ini dituturkan di Malaysia, Indonesia, Brunei, Singapura, Australia dan Thailand.

Loghat Johor-Riau dan Riau masing-masing dijadikan asas dalam Bahasa Melayu Baku dan Bahasa Indonesia Baku. Selain itu, terdapat juga “loghat” seperti Kelantan, Terengganu dan Pahang ataupun nama asalnya “Kkecek Kelaté”, “Ccakak Tranung” dan “Cakak Pahang”.

APAKAH ITU LOGHAT KELANTAN, TERENGGANU DAN PAHANG?

Kkecek Kelaté dituturkan oleh dua juta orang di Kelantan, Merapoh, Setiu dan Besut. Ccakak Tranung pula dituturkan oleh 1.1 juta orang di Terengganu, Mersing, Tanjung Sedili dan Kuantan. Cakak Pahang pula di negeri Pahang.

Artikel ini membincangkan tentang perbandingan antara loghat Kelantan, Terengganu dan Pahang. Tumpuan penulis untuk artikel ini adalah variasi yang dituturkan di sekitar kawasan pesisir Kelantan, hilir Terengganu dan daerah Pekan, Pahang.

NAMA LOGHAT

Perhatikan perkataan “kkecek”, “ccakak” dan “cakak” dalam loghat Kelantan, Terengganu dan Pahang. Ketiga-tiganya adalah dipercayai sepadan dengan perkataan “cakap” dalam loghat Johor-Riau.

PERBANDINGAN AYAT SEHARIAN

Pertimbangkan ayat berikut yang membawa maksud “Emak suka dengan si Latifah itu, bersopan-santun budaknya”.

Loghat Kelantan
Mok brehi ko latipah tu, juruh sengoti.

Loghat Terengganu
Mok wahi nge si ttipoh or, beraluh budok tu.

Loghat Pahang
Mok suka benor ngan si Tipah itu, beraluih budaknya.

Berdasarkan ayat di atas:

Ketiga-tiga loghat itu telah memendekkan perkataan “emak” menjadi “mok”.
Kecuali Kelantan, loghat berkenaan telah memendekkan nama orang iaitu “Latifah”.
Ketiga-tiga loghat tersebut menggantikan bunyi Geseran Bibir Gigi Tidak Bersuara [f] kepada Hentian Dua Bibir Tidak Bersuara [p].
Perkataan “ttipoh” dalam loghat Terengganu mengandungi dwikonsonan “t” (TT). Tidak silap penulis, dwikonsonan tersebut melambangkan bunyi “t” yang tebal.
Perkataan “beraluh” dan “beraluih” yang masing-masing membawa maksud “bersopan-santun” dalam Terengganu dan Pahang adalah sepadan (Kognat).

Penulis cuba untuk membuat terjemahan langsung ke dalam loghat ibunda.

Loghat Kelantan:
Mak … … latifah tu, … … …

Loghat Terengganu:
Mak … dengan si latifah …, berhalus budak itu.

Loghat Pahang:
Mak suka benar dengan si latifah itu, berhalus budaknya.

Tiga titik tersebut bermaksud, penulis tidak dapat mencari padanan dalam bahasa ibunda. Sekurang-kurangnya dalam ayat tersebut, penulis lebih mudah memahami tulisan loghat Pahang berbanding Terengganu dan Kelantan.

PERALIHAN BUNYI DARI PROTO-MALAYIK

Proto-Malayik (PM) adalah kajian bahasa purba yang telah melahirkan bahasa moden iaitu Melayu, Iban, Minangkabau dan sebagainya. Untuk pengetahuan, PM adalah anak kepada Proto-Malayo-Polinesia (PMP) di mana PMP adalah anak kepada Proto-Austronesia (PAN).

Contoh perkataan yang terdapat dalam PM adalah *taŋan, *hidup dan *hiduŋ. Ketiga-tiga perkataan purba itu masing-masing membawa maksud “tangan”, “hidup” dan “hidung”.

Proto-Malayik
Loghat Kelantan
Loghat Terengganu
Loghat Pahang

*taŋan
tange
tangang
tangæ̃

*hidup
idok
idok
idɔʔ

*hiduŋ
idong
idong
idɔ̃ᵊ

Daripada contoh di atas:

Ketiga-tiga loghat tersebut tidak membunyikan Geseran Glotis Tidak Bersuara [h] yang berada di awal perkataan.

Ketiga-tiga loghat masih mengekalkan bunyi Velar Dengung Bersuara [ŋ] yang berada di tengah perkataan.

Kecuali Pahang, kesemua loghat masih mengekalkan sebutan Velar Dengung Bersuara [ŋ] yang berada di akhir perkataan.

Perkataan yang berakhir dengan Hentian Dua Bibir Tidak Bersuara [p] menjadi Hentian Glotis [ʔ] dalam ketiga-tiga loghat itu.

Perkataan yang berakhir dengan bunyi [an] telah menjadi Vokal Hadapan Buka-Tengah Dengung Tidak Dibulatkan [ɛ̃], Velar Dengung Bersuara [ŋ] dan Vokal Hadapan Dekat-Buka Dengung Tidak Dibulatkan [æ̃] dalam loghat Kelantan, Terengganu dan Pahang masing-masing.

Berdasarkan pendengaran penulis, bunyi [ʔ] seperti huruf “h” pertama dalam “uh-oh”. Sebutan tersebut mesti disebut dengan menggunakan Bahasa Inggeris British.

Berdasarkan pendengaran penulis juga, bunyi [ɛ̃] dan [æ̃] masing-masing seperti huruf “e” dalam “bed” dan “a” dalam “have” beserta dengan pengeluaran sedikit angin di hidung. Sebutan tersebut mesti disebut dengan menggunakan Bahasa Inggeris British.

KEBOLEHFAHAMAN BERSAMA

Kebolehfahaman Bersama ataupun dalam bahasa Inggeris “Mutual Intelligibility” secara ringkasnya adalah situasi di mana penutur dapat memahami antara satu sama lain tanpa perlu pelajarinya.

Persoalannya, apakah penutur Kelantan, Terengganu dan Pahang dapat faham satu sama lain? Dengan keadaan, mereka tidak mengenali Bahasa Melayu dan Bahasa Indonesia Baku, tidak pernah bertemu dan mereka perlu berbual dengan menggunakan loghat masing-masing.

Sejujurnya, penulis tiada jawapan untuk soalan tersebut. Harap mereka yang berkenaan dapat memberikan ulasan di dalam ruangan ulasan di bawah.

AKHIR KATA

Kesimpulannya, itu adalah artikel tentang perbandingan antara loghat Kelantan, Terengganu dan Pahang. Perlu diingatkan, ketiga-tiga loghat tersebut bukanlah berasal daripada Johor-Riau. Malah, mereka adalah adik-beradik dengan Johor-Riau yang beribu-bapakan Proto-Malayik.

Pada hakikatnya, penulis hendak mengucapkan berbanyak-banyak terima kasih kepada mereka yang membantu dalan menyiapkan artikel ini. Jasa mereka tidak terhitung banyaknya.

Apakah yang penulis terlupa tentang loghat trio pantai timur semenanjung Malaysia itu? Harap berikan ulasan anda di dlaam ruangan ulasan di bawah.

RUJUKAN:

Temubual penulis dengan penutur jati Cakak Pahang (Pekan).

Temubual penulis dengan penutur jati Ccakak Tranung.

Temubual penulis dengan penutur jati Kkecek Kelate.

How many people speak Indonesian? Dicapai pada 15hb Jun 2020 dari http://ipll.manoa.hawaii.edu/indonesian/2012/03/10/how-many-people-speak-indonesian/

Bahasa Melayu. Dicapai pada 15hb Jun 2020 dari https://www.mustgo.com/worldlanguages/bahasa-melayu-malay/

Omniglot: Malay. Dicapai pada 15hb Jun 2020 dari https://www.mustgo.com/worldlanguages/bahasa-melayu-malay/

Dewan Bahasa Dan Pustaka. Dicapai pada 15hb Jun 2020 dari http://prpm.dbp.gov.my/Cari1?keyword=johor+riau&d=175768&


Pro Dan Kontra Dunia Perisikan

Bila kita menyebut perisikan, perkara pertama kita bayangkan ialah gaya hidup glamor James Bond sebagai perisik. Atau kelincahan Jason Bourne mengatasi pembunuh-pembunuh yang dihantar CIA dalam siri filem Bourne. Atau keazaman Jack Bauer dalam menyelesaikan krisis-krisis dalam sehari melalui 24. Hakikatnya, bidang perisikan tidaklah seglamor seperti yang digambarkan dalam filem atau televisyen.

Perisikan ialah lapisan pertama pertahanan negara di mana mereka akan nilai mana-mana individu atau organisasi sebagai ancaman atau tidak. Jika mereka dianggap satu ancaman, maka individu atau organisasi yang diklasifikasikan sebagai pengganas akan ditahan atau dihapuskan sehingga tidak lagi menjadi ancaman kepada negara. Ia bukan saja berperanan sebagai skalpel untuk membuang kanser dari badan, ia juga berperanan sebagai antibiotik untuk mencegah kuman dari menyebabkan badan menjadi kurang sihat. Selagi mana ia cekap dalam menjalankan tugasnya, ia akan membantu menjamin keselamatan negara dan meningkatkan tarikan ekonomi sesebuah negara. Namun, sekiranya perisikan gagal menjalankan tugas sebaiknya, maka akibat yang dibayar agak mahal. Terbaru, kegagalan agensi perisikan dalam negeri Britain, MI-5 menahan pengebom Manchester Arena, Salman Abedi bukan sekali tetapi lima kali walaupun selepas mendapat laporan kariah masjid dan keluarganya menyebabkan lebih 20 orang terbunuh.

Ada tanya, apa peranan perisikan dalam sejarah? Bagi peminat-peminat sejarah, perisikan membantu mana-mana pemerintah mengatasi musuh atau pesaing mereka bagi memastikan survival kerajaan masing-masing. Perang pertama dalam Islam, Badar al-Kubra memperlihatkan kepentingan perisikan. Rasulullah s.a.w sedar jika tentera Islam mahu menewaskan ketumbukan kafir Quraisy, mereka memerlukan semua bentuk kelebihan untuk memastikan kemenangan berpihak kepada kerajaan Islam Madinah. Ini yang mendorong baginda menghantar beberapa orang perisik diketuai Ali bin Abi Talib r.a untuk mengumpul maklumat kekuatan tentera kafir Quraisy. Walaupun bilangan tentera Islam tidak ramai (313 orang) jika dibandingkan dengan kekuatan tentera kafir Quraisy (1000 orang), dengan maklumat yang baik, strategi yang berkesan dan bantuan Allah s.w.t, tentera Islam muncul sebagai pemenang dengan bilangan musuh terbunuh ialah 70 orang.

Perisikan tetap relevan seiring dengan perkembangan semasa. Ini kerana tanpa maklumat yang baik, bagaimana sesebuah negara itu bersiap sedia sekiranya berada dalam situasi genting seperti perang atau ancaman pengganas. Walaupun sesetengah penganalisis menganggap ia sebagai tidaklah penting seperti yang digambarkan pihak kerajaan, ia masih memberi input berguna dalam pembentukan polisi-polisi pertahanan dan keselamatan serta panduan semasa kecemasan. Malah, tidaklah keberatan jika saya katakan, ia juga berguna sebagai bahan pertukaran yang bagus bagi mana-mana negara sebagai tukaran untuk mendapatkan bantuan sama ada dalam bentuk aset, kewangan, kepakaran dan sebagainya. Contoh paling mudah, Pablo Escobar. Pada tahun 90-an, pihak Colombia sedar tanpa bantuan pihak Barat terutama Amerika Syarikat, agak sukar bagi mereka memberkas raja dadah Colombia itu. Sementara bagi pihak Amerika, hasrat mereka untuk mengekstradisi Escobar tidak akan kesampaian selagi mana dia masih berleluasa di Colombia. Lalu, kedua-dua pihak bekerjasama demi mencapai satu matlamat, penangkapan atau kematian Pablo Escobar atas nama keselamatan Colombia. Hasil daripada kolaborasi ini membawa kepada kematian Escobar di tangan pihak berkuasa di sana pada 2 Disember 1993. Walaupun kerjasama tersebut berjaya menamatkan ancaman kartel Medellin, organisasi dadah Escobar tetapi selepas kematiannya, kumpulan-kumpulan dadah termasuk gerila FARC pula berebut untuk mengisi kekosongan yang ditinggalkan Escobar

Ramai tertanya-tanya apa yang menyebabkan sesebuah insiden keganasan berlaku walaupun sesebuah kerajaan ada maklumat perisikan yang bagus. Jawapan bagi soalan ini ialah konflik antara komuniti perisikan dengan penggubal-penggubal dasar. Bagi komuniti perisikan, mereka melihat cara terbaik menangani ancaman ialah dengan menghantar ejen-ejen atau dron untuk memusnahkan sasaran mereka. Sementara bagi ahli politik pula, mereka kena melihat semua alternatif yang disediakan di atas meja sebelum mereka membuat sebarang keputusan. Dan ini yang menyebabkan pihak perisikan sekiranya berlaku debat antara mereka dengan pihak kerajaan kerana pihak kerajaan pasti akan mengambil tindakan yang tidak akan menconteng arang di muka, lebih-lebih lagi sekiranya mereka mengalami krisis ketidakpercayaan awam yang tinggi. Bukan itu saja, perisikan memerlukan kerahsiaan yang tinggi, lagi-lagi dalam soal perolehan dan pencarian. Walaupun kerahsiaan ini penting bagi memastikan sebarang operasi sulit berjaya, ia juga menimbulkan pelbagai komplikasi dari segi perundangan, kebertanggungjawaban dan moral terutama cara pencarian dan perolehan dibuat secara tidak sah.

Dan lebih banyak persoalan bila mana agensi perisikan bukan saja aktif mencari maklumat berkaitan musuh tetapi juga sebagai dalang dalam menjatuhkan kerajaan-kerajaan asing, terutama kerajaan yang tidak sebulu dengan kerajaan sendiri. Ia bukanlah perkara asing malah ia sudah berlaku sejak zaman-berzaman lagi. T.E Lawrence, lelaki di sebalik Lawrence of Arabia ialah individu bertanggungjawab menyemai benih-benih pemberontakan dalam kalangan negara-negara Arab sehingga membawa kepada pemberontakan terhadap kerajaan Turki Uthmaniyyah dan pembentukan negara-negara Arab moden hari ini. CIA secara terang-terangan bekerjasama dengan diktator Panama, Manuel Noriega dari era 50-an sehingga 80-an dalam menjalankan operasi sulit di Amerika Latin sehinggalah ditangkap dalam operasi tentera Amerika iaitu Operasi Just Cause. Dan siapa tidak akan lupa serangan Amerika Syarikat dan Britain pada 2003 atas justifikasi menghapuskan senjata pemusnah besar-besaran (WMD) walaupun ramai pihak perisikan menyatakan senjata tersebut tidak wujud termasuk CIA. Walaupun pihak perisikan menyatakan ia hanyalah aktiviti sampingan dan tidak termasuk aktiviti utama mereka serta menjustifikasikan polisi pentadbiran ketika itu, ia masih tidak menjustifikasikan apa yang mereka lakukan. Sudahlah tindakan mereka membawa kepada kegagalan besar-besaran dari segi kos, imej awam, ekonomi dan sosial malah ia mengundang persoalan, perisikan seharusnya jadi sebahagian dari proses kerajaan dengan kuasa terhad, bukan sebahagian dari cara perlaksanaan kuasa itu sendiri. Ini yang menimbulkan dilema sama ada perisikan itu sendiri telah melampaui kuasa yang diberi pihak kerajaan atau sebaliknya.

Akhir kalam, bila kita melihat semula perisikan dari perspektif baru, ada pro dan kontra membabitkan sisi gelap bahagian keselamatan ini. Sekiranya ia diaplikasikan dengan baik tanpa sebarang salah guna kuasa dan pencabulan hak manusia, maka ia boleh jadi lapisan pertama pertahanan negara dalam situasi genting. Jika tidak kerana perisikan, bagaimana Polis Diraja Malaysia melalui Cawangan Khas Bukit Aman berjaya memberkas puluhan suspek DAESH dan menggagalkan plot cubaan bunuh ke atas Raja Arab Saudi, Perdana Menteri Malaysia dan Ketua Polis Negara? Namun, sekiranya ia disalahguna atau disembunyikan demi menjaga imej awam, maka jangan terkejut sekiranya insiden seperti Salman Abedi tidak akan jadi insiden terpencil, sebaliknya ia akan bertambah pada masa akan datang. Dari situ orang bertanya, apa sebenarnya keutamaan kerajaan semasa krisis, imej awam atau keselamatan rakyat?

Sumber:

Kupcikas. K. (2013). The Importance of Intelligence to International Security. http://www.e-ir.info/2013/11/08/importance-of-intelligence-to-international-security/

Conley. William J., Jr. “Operations ‘Just Cause’ and ‘Promote Liberty’, The Implications of Military Operations other than War.”

Wilson, Jeremy. (2011). “T.E Lawrence from dream to legends.” T.E Lawrence Studies.